Mayat nelayan ditemukan terapung

SEREMBAN 23 Sept – Mayat nelayan yang hilang ketika keluar menangkap ikan kira-kira satu batu nautika dari Jeti Kuala Lukut, dekat sini semalam ditemukan terapung di pesisiran Pantai Bagan Kurnia, Port Dickson pagi ini.

Ketua Balai Bomba dan Penyelamat Port Dickson Mohd Hairul Izam Mazelan berkata mayat Yap Fok Swe, 64, yang berpakaian lengkap ditemukan kira-kira 2.5 kilometer daripada lokasi kejadian, oleh pasukan penyelamat kira-kira pukul 7.50 pagi tadi.

“Pasukan mencari dan menyelamat (SAR) telah memulakan pencarian seawal 6.30 pagi tadi dan kemudiannya kami mendapat petunjuk setelah dimaklumkan oleh orang awam ternampak objek terapung di sekitar lokasi berkenaan.

“Tiada sebarang kecederaan ditemukan pada badan mangsa dan operasi SAR ditamatkan kira-kira pukul 9.20 pagi. Mayat mangsa dibawa ke Hospital Port Dickson untuk tindakan lanjut,” katanya kepada Bernama di sini hari ini.

Dalam kejadian kira-kira jam 10.30 pagi semalam, Yap telah hilang dan dikhuatiri lemas selepas dipercayai terjatuh ke dalam laut ketika keluar untuk menangkap ikan, yang mana kehilangannya disedari  seorang nelayan yang menjumpai sebuah bot tiada pemilik berserta peralatan menangkap ikan sahaja.

Operasi SAR yang memasuki hari kedua hari ini turut melibatkan anggota penyelamat daripada pelbagai agensi termasuk polis, Agensi Penguatkuasaan Maritim Malaysia dan Angkatan Pertahanan Awam Malaysia selain komuniti nelayan setempat.

Dalam pada itu Pengarah Maritim Negeri Melaka dan Negeri Sembilan Kapten Maritim Haris Fadzillah Abdullah berkata Sub Pusat Penyelamat Maritim (MRSC) Johor Bahru telah mengaktifkan operasi CARILAMAT di perairan Kuala Lukut pada pukul 4.30 petang semalam, melibatkan aset Maritim Malaysia iaitu bot Petir 91 dan Benteng 04 bagi membantu usaha pencarian.

“Maritim Malaysia sentiasa mengalu-alukan maklumat daripada seluruh komuniti maritim untuk melaporkan sebarang kecemasan di laut secara terus ke talian MERS 999 atau Pusat Operasi Maritim Malaysia Negeri Melaka dan Negeri Sembilan di talian 06-3876730,” katanya.


Tiga ditahan terbabit judi bola sepak

IPOH, 28 Nov – Polis Perak menahan tiga lelaki di dua daerah di negeri ini dipercayai terbabit dengan kegiatan judi bola sepak sempena Piala Dunia Qatar 2022 menerusi Op Soga IX, semalam.

Ketua Polis Perak Datuk Mohd Yusri Hassan Basri berkata ketiga-tiga suspek yang berusia antara 20 hingga 50 tahun itu ditahan di daerah Ipoh dan Hilir Perak.

Beliau berkata menerusi serbuan itu, pihaknya merampas dua telefon bimbit yang dijadikan sebagai alat peranti untuk mencatit pertaruhan serta turut merampas wang tunai RM900.

“Suspek hanya perlu menambah nilai di aplikasi berkenaan dengan membeli tambah nilai kredit telefon pintar secara terus di premis yang menyediakan tambah nilai tersebut,” katanya dalam kenyataan hari ini

Mohd Yusri berkata kes berkenaan disiasat di bawah Seksyen 6(3) Akta Pertaruhan 1953 dan tindakan berterusan sedang dijalankan untuk memerangi aktiviti tersebut secara menyeluruh. – BERNAMA


MAFI tambah 30 peratus kuota pengeluaran bekalan makanan asas menjelang Aidilfitri

PASIR PUTEH, 16 April – Kementerian Pertanian dan Industri Makanan (MAFI) akan menambah kuota pengeluaran bekalan makanan asas sebanyak 30 peratus terutama membabitkan ayam dan daging pada musim perayaan Aidilfitri bulan depan.

Timbalan Menteri Pertanian dan Industri Makanan II Datuk Dr Nik Muhammad Zawawi Salleh berkata pihaknya telah diberi jaminan oleh sektor industri terbabit bahawa bekalan makanan asas pada musim tersebut mencukupi.

“Rakyat tidak perlu gusar dengan bekalan makanan asas kerana kerajaan sentiasa memantau dari semasa ke semasa,” katanya kepada pemberita selepas menghadiri Program Jualan Keluarga Malaysia Parlimen Pasir Puteh di sini hari ini.

Nik Muhammad Zawawi yang juga Ahli Parlimen Pasir Puteh berkata semua pihak perlu bekerjasama dengan kerajaan dalam memastikan keperluan asas tersebut tidak disorok atau diseludup oleh pihak tidak bertanggungjawab.

“Kita mahu pemborong dan peruncit tidak menyorokkan keperluan bekalan asas ini atau mengurangkan jualan mereka serta menyeludup ke sempadan negara jiran untuk mendapat keuntungan lebih.

Sebelum ini, media melaporkan Kementerian Perdagangan Dalam Negeri dan Hal Ehwal Pengguna (KPDNHEP) akan terus mengadakan sesi libat urus dengan MAFI bagi memastikan isu kenaikan harga ayam tidak berlarutan sehingga menjelang hari raya.


Veteran politik Abdul Ghani Gilong meninggal dunia

KOTA KINABALU 6 Mac. – Veteran politik Sabah Tan Sri Abdul Ghani Gilong, 88, meninggal dunia di Hospital Queen Elizabeth di sini, malam tadi.

Naib Canselor Universiti Malaysia Sabah (UMS) Prof Datuk Dr Taufiq Yap Yun Hin yang berkongsi berita pemergian tokoh politik itu melalui laman rasmi Facebooknya menyifatkan kehilangan Allahyarham sebagai satu kehilangan besar buat negara, khususnya bagi rakyat Sabah.

“Allahyarham merupakan salah seorang daripada empat penerima Anugerah Tokoh Malaysia sempena sambutan Hari Malaysia 2010 berikutan jasanya yang banyak membantu penyertaan Sabah ke dalam Persekutuan Malaysia pada 1963,” katanya.

Cucu Allahyarham, Cheri Gilong Avriett dan menantunya Norman Radzuan menerusi catatan Facebook turut memohon orang ramai mendoakan agar Allahyarham ditempatkan dalam kalangan orang yang beriman.

Selain itu Allahyarham juga pernah berkhidmat dengan tiga bekas Perdana Menteri yang terawal dan sejak melibatkan diri dalam arena politik pada 1963, beliau pernah memegang jawatan sebagai Menteri Hal Ehwal Sabah dan Pertahanan Awam.

Allahyarham juga pernah menjawat jawatan Menteri Kehakiman serta Menteri Kerja Raya dan Pengangkutan Malaysia serta turut memainkan peranan sebagai salah seorang pemimpin dari Sabah dalam pembentukan Malaysia.


Lantikan sukarelawan tertangguh, Abang Viva sibuk program menyelamat

AYER KEROH 24 Mac – Pelantikan Abang Viva atau nama sebenarnya Azwan Omar sebagai anggota sukarelawan Angkatan Pertahanan Awam Malaysia (APM) belum dapat dilaksanakan ketika ini.

Pengarah APM Melaka, Leftenan Kolonel (PA) Cuthbert John Martin Quadra berkata, ia disebabkan kesibukan Abang Viva dengan program menyelamat mangsa banjir di Terengganu baru-baru ini.

Menurutnya, pihaknya ada mempelawa Abang Viva untuk mengikuti latihan asas operasi penyelamatan yang dianjurkan pihaknya sebelum boleh dilantik sebagai anggota sukarela APM.

“Secara asasnya beliau (Azwan) bersetuju untuk menyertai APM sebagai anggota sukarelawan kita namun baru-baru ini beliau terlibat dengan misi menyelamat mangsa banjir di Terengganu, jadi belum ada kesempatan.

Beliau berkata demikian selepas Majlis Sambutan Ulang Tahun Pertahanan Awam (HUTPA) ke-70 di Kompleks Kementerian Dalam Negeri di sini hari ini.

Program sambutan itu diadakan serentak di seluruh negara dan bersempena dengan itu, seramai 40 pegawai dan anggota agensi itu dianugerahkan pingat serta sijil penghargaan.

Abang Viva sebelum ini tular di media sosial kerana sanggup datang dari Melaka dengan mengikat bot di atas Perodua Viva dan berbekal duit poket RM50 membantu mangsa banjir di Selangor dan Pahang.

Kesungguhan Azwan menjadi sebutan termasuk Imam Masjid Negara dalam khutbah solat Jumaat dan Ketua Menteri Melaka Datuk Seri Utama Sulaiman Md Ali dalam pembentangan Bajet 2022 Negeri Melaka pada 27 Dis lalu.

Selain itu, menurut Cuthbert, sekiranya tiada halangan atau kekangan masa daripada pihak Azwan, lantikan beliau sebagai anggota sukarelawan APM dapat diselesaikan pada tahun ini juga.

“Kita harap perkara ini dapat usahakan pada tahun ini juga, kursus yang kita tawarkan ini berterusan, beliau boleh join pada bila-bila masa,” katanya.


Pemandu lori disyaki dera anak tiri berusia empat tahun hingga mati

TAMPIN 12 Feb.  – Helah seorang lelaki membawa anak tirinya ke klinik kerana mengalami kekejangan terbongkar, selepas dia ditahan kerana disyaki mendera kanak-kanak perempuan berusia empat tahun itu sehingga maut, dalam kejadian pada 1 Februari lalu.

Ketua Polis Daerah Tampin Superintendan Anuwal Ab Wahab berkata, lelaki berusia 30 tahun itu ditahan pada 9 Februari lalu kira-kira jam 10 malam, di hadapan balai polis ketika menunggu isteri dan seorang lagi anak tirinya berumur sembilan tahun, yang dipanggil memberi keterangan.

Menurutnya, suspek yang bekerja sebagai pemandu lori simen itu ditahan, selepas pendedahan abang mangsa kepada polis bahawa adiknya kerap dipukul, oleh bapa tirinya.

“Pada malam kejadian, abang mangsa mendengar bunyi kuat seperti pukulan dan suaranya menangis dalam bilik tidur bapa tirinya. Pada subuh, mangsa dikatakan berada dalam keadaan tidak sedarkan diri dan terus dibawa ke klinik.

“Bagaimanapun, kanak-kanak itu disahkan meninggal dunia setibanya di klinik walaupun diberi bantuan pernafasan,” katanya ketika dihubungi Bernama di sini, hari ini.

Mengulas lanjut Anuwal berkata, polis menerima laporan daripada doktor bertugas di Klinik Kesihatan Gemas, mengenai seorang kanak-kanak perempuan meninggal dunia, 1 Februari lepas.

“Hasil bedah siasat yang dijalankan di Hospital Tuanku Ja’afar, Seremban mendapati mangsa mengalami kecederaan serius di kepala, kesan lebam di pergelangan tangan dan kaki di kedua-dua belah, serta kesan gigitan di badan mangsa, selain tiga tulang rusuk kirinya patah.

“Pakar gigi dari Hospital Kuala Lumpur juga mengesahkan terdapat tiga kesan gigitan gigi dewasa, iaitu di tangan kanan, bahu kanan dan pergelangan tangan kanan si mati, dan forensik mengesahkan punca kematian adalah disebabkan kecederaan di kepala akibat benda tumpul,” katanya.

“Suspek kini direman bermula 10 Feb hingga Selasa depan, dan kes disiasat di bawah Seksyen 31(1) Akta Kanak- Kanak 2001,” katanya.


Makan malam bersama ‘jembalang’

BANDARAYA MELAKA 16 Disember – Berkonsepkan seram, mistik dan misteri, restoran ‘Bunian and The Haunted Cafe’ antara lokasi persinggahan wajib jika berkunjung ke Melaka Bandaraya Bersejarah.

Lokasi restoran berhadapan Muzium Hantu di Jalan Kampung Hulu, menaikkan lagi ‘mood’ seram dalam kalangan pengunjung yang mahu menikmati makan malam dalam suasana berbeza dan unik.

Bunian and The Haunted Cafe adalah cetusan idea pasangan usahawan muda yang juga suami isteri Rohzairee Zainal, 30 dan Aqilah Faqihah Abdul Karim, 26.

Jelasnya, konsep itu masih baharu di Melaka kerana beberapa premis sudah beroperasi termasuk di negeri lain sebelum ini hanya berkonsepkan restoran mistik sahaja.

“Contoh di Selangor dan Kuala Lumpur sudah ada restoran atau kafe berkonsepkan hantu, mistik, tetapi kami gabungkan kedua-duanya bawah satu bumbung. Kami menjual konsep ‘makan ditemani hantu’ dan menu yang ditawarkan lebih kepada hidangan barat.

“Susun atur restoran ini juga berbeza dengan tempat makan lain, perasaan seperti masuk rumah hantu. Masuk pintu lain keluar pun pintu lain. Semuanya kena dengan ‘tagline’ kami Bunian and The Haunted Cafe ini ‘Masuk Tiada Jalan Keluaw’,” katanya.

Sebelum memulakan operasi Rohzairee dan isteri menjemput jemaah daripada sebuah masjid untuk mengadakan doa selamat, memandangkan lokasi itu sebelumnya adalah sebuah pusat hiburan.

“Masa awal-awal dibuka, kami tidak menjangkakan sambutan yang hangat dan memberangsangkan daripada pengunjung. Sebab apabila kita promosi di laman sosial, ramai tidak boleh terima konsep ini.

“Namun selepas seminggu dibuka, orang ramai tidak berhenti mengunjungi restoran. Memang rasa bersyukur sangat dan harap sentiasa akan ada pelanggan,” ujarnya yang mula menceburi bidang perniagaan selepas diberhentikan kerja akibat pandemik COVID-19.

“Masa kejadian, ada pelanggan datang ke restoran dan saya sendiri nampak empat orang duduk di sebuah meja. Tetapi yang pesan makanan tiga orang sahaja. Saya tanya seorang lagi tidak mahu buat pesanan ke, lalu mereka (pelanggan) kata memang datang bertiga bukan berempat.

“Ketika itu saya diamkan diri sahaja. Apabila ada perkara-perkara mistik berlaku, diamkan sahaja, itu tipsnya, itu yang dikatakan rezeki, sebab tidak semua boleh nampak dan rasa,” katanya.

“Restoran tutup jam 11.30 malam dan pada hari kejadian seorang pekerja kembali semua ke kedai untuk ambil barang tertinggal. Bila dia (pekerja) jenguk dari tingkap ke dalam kedai, nampak ‘ramai’ dalam restoran, lalu membatalkan hasratnya dan terus pulang.

“Akibat kejadian pekerja itu demam selama tiga hari. Pernah juga, masa pekerja yang menjadi hantu dengan memakai kostum kena sampuk, tiba-tiba sahaja melompat tinggi dan buka bunga silat..ada banyak lagi, tapi kalau nak rasa sendiri ‘keras ke tak keras’ Bunian The Haunted Cafe ini, pengunjung kena datang dan rasai sendiri,” ujarnya.

Sementara itu Aqilah Faqihah menerangkan, nama Bunian and The Haunted Cafe itu diambil selepas berbincang bersama suaminya yang gemar menonton filem seram.

“Suami memang peminat cerita seram, kebetulan apabila dapat sewa kedai ini, berdasarkan lokasi betul-betul berhadapan Muzium Hantu, memang kebetulan. Jadi kami berdua sepakat untuk buka kedai makan berkonsepkan hantu.

“Pada awalnya, apabila buat promosi di laman sosial seperti di Facebook, Tik Tok dan Instagram memang ramai yang mengecam, ada yang kata tahyul, syirik buat konsep macam ini.

“Tidak kurang juga ada yang kata buat kedai makan tapi makan dengan syaitan…Memang agak ‘down’ tapi kami suami isteri saling beri semangat dan teruskan juga,” jelasnya.


Piala FA: Melaka United ‘lulus’ ujian pertama

KELAB Bolasepak Melaka United (Melaka United FC) menepati ramalan melepasi pusingan pertama Piala FA musim 2022 selepas menewaskan PIB FC 4-0, sebentar tadi.

Dalam aksi di Stadium Hang Jebat itu, skuad kendalian Risto Vidakovic berjaya di depan seawal minit ke-11 menerusi jaringan Emmanuel Oti pada minit ke-11.

Bersambung di babak kedua, pasukan tuan rumah seolah-olah mengganas apabila berjaya menyumbat masuk tiga lagi gol ke gawang kelab yang beraksi di Liga M3 itu.


Annuar Musa Ucap Selamat Hari Pers Nasional 2022

JAKARTA, 9 Feb – Menteri Komunikasi dan Multimedia Tan Sri Annuar Musa mengucapkan selamat Hari Pers Nasional (HPN) 2022, atau hari media kepada wartawan Indonesia di seluruh dunia yang disambut pada Rabu.

“Syabas Persatuan Wartawan Indonesia (PWI) dan saya yakin akan terus perbaharui tekad dan semangat untuk terus mengelola kebebasan media dengan sebaiknya secara adil, profesional dan bertanggungjawab,” katanya menerusi satu kenyataan.

Beliau merupakan satu-satunya pemimpin negara luar yang diundang, diiring Kuasa Usaha Kedutaan Malaysia di Indonesia Adlan Mohd Shaffieq dan Timbalan Ketua Setiausaha Komunikasi Strategi dan Industri Kreatif Kementerian Komunikasi Dan Multimedia (KKMM) Mastura Ahmad Mustafa.

Lain-lain termasuk Pengerusi Pertubuhan Berita Nasional Malaysia (Bernama) Senator Datuk Ras Adiba Radzi, Presiden Ikatan Setiakawan Wartawan Malaysia-Indonesia (ISWAMI Malaysia) Datuk Mokhtar Hussain, Timbalan Ketua Pengarang (Perniagaan dan Kewangan) Bernama Roslan Ariffin dan Pengerusi Suruhanjaya Komunikasi dan Multimedia (SKMM) Dr Fadhlullah Suhami Abdul Malek.

Adlan Mohd Shaffieq mewakili warga kedutaan dalam ucapan merakamkan setinggi-tinggi tahniah kepada seluruh wartawan atas sambutan HPN dan usaha gigih melaporkan situasi semasa.

HPN merupakan perayaan kedua terbesar di Indonesia selepas Hari Raya Aidilfitri, dan secara tradisinya diadakan secara bergilir setiap tahun di kota-kota berlainan di Indonesia.

Sambutan itu dihadiri duta-duta besar, tokoh-tokoh korporat, wartawan-wartawan tempatan dan beberapa wakil ISWAMI Malaysia diketuai Penasihat Datuk Zakaria Abdul Wahab, dengan penerapan prosedur operasi standard yang ketat.

Terdapat 40 aktiviti dianjurkan tahun ini termasuk konvensyen media massa pada 7 dan 8 Feb serta seminar pelancongan, tenaga dan perlombongan, kewangan dan fiskal dan bengkel kewartawanan.


Remaja dikompaun RM5,000 tanggal gelang kuarantin

Ketua Polis Daerah Taiping Asisten Komisioner Osman Mamat berkata, remaja berusia 17 tahun itu dikenakan kompaun di bawah Peraturan 17 (Peraturan-Peraturan Pencegahan dan Pengawalan Penyakit Berjangkit) (Langkah-Langkah Di dalam Kawasan Tempatan Jangkitan) (Pelan Pemulihan Negara) 2021.

“Polis mengesan satu video yang tular di media sosial memaparkan seorang remaja dipercayai telah menanggalkan gelang kuarantin berwarna merah jambu tanpa kebenaran Kementerian Kesihatan (KKM) bagi tujuan keluar ke tempat awam.

Osman turut mengingatkan individu yang didapati sengaja melanggar peraturan akan diambil tindakan sewajarnya di bawah Akta Pencegahan dan Pengawalan Penyakit Berjangkit 1988 (Akta 342).

Sejak semalam, video berdurasi 31 saat itu tular di aplikasi TikTok memaparkan seorang remaja yang memakai topi keledar menanggalkan gelang merah jambu di sebuah kediaman kerana mahu keluar bersiar-siar.


‘Papa Rock’ rasmi konsert di Malacca Music Hall

TANJUNG BIDARA 29 Julai – Penyanyi legenda negara, Datuk Ramli Sarip akan membuka tirai pembukaan dewan konsert Malacca Music Hall di Villa d’Acqua, di sini, bermula hari ini dan esok ( 29 dan 30 Julai).

Malacca Music Hall merupakan inisiatif pihak bersendirian dalam usaha mendukung visi dan menyumbang kepada perkembangan pembangunan industri muzik tanah air khususnya Melaka.

Menurut Pengurusnya Hosny Yunus, Malacca Music Hall hanya mengutamakan penganjuran acara muzik yang berkualiti dan kreatif untuk mencipta kelainan serta memberi kepuasan kepada penonton yang menghadiri acara.

“Kami hanya mahu memberi perkhidmatan dan persembahan acara yang terbaik untuk para pelanggan kami, maka tentunya kami merujuk kepada profesional iaitu rakan-rakan industri muzik yang berpengalaman luas dalam aspek muzik, seni dan hiburan,” katanya dalam satu kenyataan hari ini.

Malacca Music Hall yang terletak bersebelahan Villa d’Acqua turut bekerjasama menawarkan pakej penginapan bertaraf hotel butik kepada para penonton konsert atau acara.

Turut dimaklumkan, selepas konsert pembukaan Ramli Sarip, Malacca Music Hall juga dalam persediaan untuk menganjurkan konsert eksklusif MOHRAM, Azharina dan Amir Ukays yang bakal berlangsung tahun ini juga.

Sebagai konsert buat julung kali yang diadakan bagi pembukaan Malacca Music Hall, pihak pengurusan membuka peluang kepada peminat setia untuk menyaksikan persembahan penyanyi yang terkenal dengan jolokan ‘Papa Rock’ secara lebih dekat.

Tiket yang dijual bagi ‘Concert Ramli Sarip: Upclose and Personal’ adalah terhad dan hanya dijual kepada peminat setia bertujuan memberikan pengalaman yang eksklusif.


Polis buru tiga lelaki samun kedai emas dan larikan wang tunai RM1 juta

KOTA BHARU, 6 Mei – Polis Kelantan memburu tiga lelaki dipercayai menyamun sebuah kedai pajak gadai emas dekat Jalan Besar di Pasir Mas, dalam kejadian kira-kira pukul 4.30 petang, semalam.

Pemangku Ketua Polis Kelantan Datuk Muhamad Zaki Harun berkata polis menerima laporan berkaitan kejadian tersebut daripada mangsa pada 4.45 petang yang memaklumkan tiga lelaki bertopeng telah menggunakan senjata menyerupai pistol dan pisau menyamun kedainya.

“Mangsa bersama lima pekerjanya telah diikat serta dipaksa berada di bawah meja sebelum penyamun itu mengarahkan mangsa membuka laci di dalam peti besi.

“Suspek turut meminta mangsa mengisi wang tunai dianggarkan berjumlah RM1,000,000 dan pelbagai barangan kemas di dalam beg yang telah disediakannya,” katanya dalam kenyataan hari ini, yang turut menambah suspek juga telah melarikan kereta Jenis Perodua Alza berwarna putih milik mangsa.

Muhamad Zaki berkata bertindak atas laporan dan maklumat yang diterima, pihaknya telah mengadakan Op Tutup dan Sekatan Jalan Raya (SJR) di seluruh Kelantan serta mengatur gerak pasukan daripada Jabatan Siasatan Jenayah (JSJ), Pasukan Gerakan Am (PGA) ke pintu-pintu sempadan dengan Thailand dan juga pangkalan haram bagi mengesan suspek dan kenderaan yang dilarikan.

“Susulan daripada itu, lebih kurang pukul 12.30 tengah malam, sepasukan pegawai dan anggota Strike Force Kompeni B Batalion 8 PGA yang membuat rondaan di kawasan Kuala Jambu, Pengkalan Kubor telah ternampak kenderaan milik mangsa ditinggalkan di tepi jalan dalam keadaan yang mencurigakan.

“Kenderaan tidak berkunci dan kunci kenderaan tersebut berada di atas kerusi penumpang hadapan. Hasil semakan mendapati kenderaan itu berkait dengan kes rompakan kedai pajak gadai emas di Pasir Mas sebelum itu,” katanya yang telah memanggil mangsa serta beberapa saksi kejadian untuk membantu siasatan dan tindakan lanjut.

Beliau berkata kes disiasat di bawah Seksyen 395/397 Kanun Keseksaan dan menyeru orang ramai yang menyaksikan kejadian tersebut untuk tampil ke Balai Polis berhampiran bagi membantu siasatan.


Sembilan pemimpin wanita barisi Kabinet baharu, dua bertukar portfolio

KUALA LUMPUR 27 Ogos – Jumlah pelantikan pemimpin wanita bagi menganggotai Kabinet di bawah pentadbiran Perdana Menteri Datuk Seri Ismail Sabri Yaakob menyamai bilangan Kabinet sebelum ini iaitu sembilan Ahli Parlimen.

Ismail Sabri ketika mengumumkan barisan Kabinetnya hari ini berkata, lima Ahli Parlimen yang diberi kepercayaan menjawat jawatan menteri ialah Datuk Seri Rina Mohd Harun (Menteri Wanita, Keluarga dan Masyarakat); Datuk Dr Noraini Ahmad (Menteri Pengajian Tinggi); Datuk Seri Nancy Shukri (Menteri Pelancongan, Kesenian dan Kebudayaan) dan Datuk Halimah Mohamed Sadique (Menteri Perpaduan Negara).

Bagi jawatan timbalan menteri pula, Ismail Sabri melantik Datuk Siti Zailah Mohd Yusoff (Timbalan Menteri Wanita, Keluarga dan Masyarakat); Datuk Hanifah Hajar Taib (Timbalan Menteri Di Jabatan Perdana Menteri (Hal Ehwal Sabah dan Sarawak); Datuk Mastura Mohd Yazid (Timbalan Menteri Di Jabatan Perdana Menteri (Tugas-Tugas Khas).

Selain itu, Datuk Mas Ermieyati Samsuddin yang pernah menjadi Timbalan Menteri Pembangunan Usahawan dan Koperasi kini dilantik sebagai Timbalan Menteri Di Jabatan Perdana Menteri (Parlimen dan Undang-Undang).


Pertandingan nazam tawar hadiah wang tunai lumayan

DUYONG 3 Julai – Institut Warisan Melaka (INSWA) akan menganjurkan pertandingan Nazam yang menawarkan hadiah wang tunai lumayan pada 31 Julai ini.

Pertandingan itu terbahagi kepada tiga kategori iaitu sekolah rendah, sekolah menengah dan terbuka dan juara kategori masing-masing menerima RM2,500, RM3,500 ( sek menengah) manakala RM5,000 untuk kategori terbuka.

Hadiah wang tunai antara RM800 hingga RM1,000 turut disediakan kepada pemenang tempat keempat dan kelima setiap kategori selain hadiah wang tunai RM1,000 kepada pemenang kategori vokal terbaik, persembahan terbaik, persembahan kreatif terbaik serta lirik terbaik.

Acara saringan pertandingan akan dibuat di perkarangan Muzium Rakyat Bandar Hilir pada 30 Julai sebelum pertandingan diadakan keesokan harinya di Dataran Pusat Islam dekat Bukit Palah.

Sementara itu, EXCO Pelancongan, Warisan dan Kebudayaan negeri, Datuk Muhammad Jailani Khamis berkata, tawaran hadiah wang tunai lumayan disediakan pada pertandingan itu bersesuaian dengan ketinggian nilai seni nazam dalam masyarakat Melayu.

“Kita tidak mahu pertandingan seni seperti Nazam ini menawarkan hadiah yang tidak seberapa padahal ia melambangkan warisan seni orang Melayu,” katanya.

Bengkel selama empat hari bermula 28 Jun itu disertai seramai 423 peserta terdiri daripada murid sekolah rendah, menengah, pelajar IPT, kakitangan awam dan orang awam.

Menurut Muhammad Jailani, pihaknya bercadang untuk menjadikan pertandingan nazam itu sebagai acara tahunan dan mempelbagaikan hadiah misalnya motosikal atau tawaran pakej umrah.

Selain itu kata beliau, lokasi Balai Adat Perkampungan Hang Tuah akan kekal dijadikan lokasi penganjuran bengkel nazam seperti diadakan lima tahun sebelum ini.

Ia katanya, bersesuaian dengan kedudukannya sebagai tempat tarikan pelancong ke negeri ini apatah lagi penganjuran bengkel nazam turut disertai peserta dari luar Melaka antaranya Kelantan, Kuala Lumpur, Sabah dan Sarawak.


‘Bincang elok-elok’

Demikian saranan Timbalan Presiden Persatuan Bolasepak Melaka United (MUSA), Datuk Wira Mohd Yusoff Mahadi mengenai isu tunggakan gaji pemain import Thailand, Naruphon Wild Putsorn yang kini dibawa ke pengetahuan Persekutuan Bola Sepak Antarabangsa (FIFA).

Menurutnya, pihaknya akan segera menggerakkan Setiausaha Agung dan Penasihat Undang-undang MUSA untuk mengadakan pertemuan dengan bekas pemain Buriram United itu bagi menjernihkan keadaan dan mengelakkan isu tersebut menjadi lebih besar.

“Saya membaca kenyataan itu ia seolah-olah mengatakan bahawa dia tidak dilayan dengan sewajarnya. Jadi, saya fikir kalau ada perbincangan dan kefahaman yang lebih baik mungkin dia tidak akan ambil tindakan sebegitu.

“Soal gaji, semua pasukan alami perkara sama. Walaupun cepat atau lambat, akhirnya kita tetap kena bayar. Jadi, kalau ada penyelesaian secara persetujuan bersama itu adalah lebih baik pada saya.

“Jadi saya berharap, Setiausaha Agung dan Penasihat Undang-undang kita dapat berhubung dan memberi kefahaman lebih baik kepada pemain ini supaya dia berpuas hati dan tidak menjadikan isu ini lebih besar,” katanya ketika dihubungi Melaka Hari Ini.

Mengulas lanjut mengenai isu berkenaan, Mohd Yusoff bagaimanapun tidak menyalahkan pemain yang mesra dengan panggilan Nazza itu memandangkan dia mempunyai hak untuk berbuat demikian.

“Itu hak pemain sebenarnya. Mereka ada hak untuk melaporkan ke FIFA atau Persatuan Bola Sepak Malaysia (FAM) sekalipun. Mungkin dia dah dinasihatkan peguam untuk berbuat demikian.

Terdahulu, menurut laporan sebuah akhbar tempatan, Naruphon Wild dikatakan telah membawa kes tunggakan gaji selama lima bulan ke pengetahuan FIFA selepas menamatkan kontrak bersama Melaka United pada 24 Julai lalu.

Perkara itu disahkan oleh ejen pemain berkenaan yang memaklumkan isu itu sudah diberi maklum balas oleh badan induk bola sepak dunia itu dan kini hanya menunggu penjelasan daripada skuad Hang Tuah.


Wanita UMNO aktifkan ‘mod pilihan raya’ berteraskan ‘power’ – Noraini

KUALA LUMPUR, 17 Mac – Wanita UMNO kini berada dalam ‘mod pilihan raya’ dengan berbekalkan lima teras iaitu‘Plan (rancangan); Organize (menyusun); Wellbeing (kesejahteraan), Educate (mendidk) dan Ready (bersedia) atau ‘POWER’.

Ketuanya Datuk Noraini Ahmad berkata teras itu bagi menghadapi Pilihan Raya Umum Ke-15 (PRU15) yang semakin hampir dan memastikan pimpinan, jentera dan ahli parti supaya bersiap siaga pada tahap tertinggi.

“Mungkin perhimpunan kali ini perhimpunan terakhir sebelum kita masuk ke medan perang. Apabila semboyan perang dibunyikan, Wanita UMNO telah siap sedia untuk berjuang di medan pertarungan pilihan raya,” katanya ketika menyampaikan ucapan dasar Perhimpunan Agung Pergerakan Wanita UMNO di sini hari ini yang dihadiri 954 perwakilan dari 191 bahagian.

Presiden UMNO Datuk Seri Dr Ahmad Zahid Hamidi meluangkan masa mendengar ucapan dasar Noriani, manakala Perdana Menteri Datuk Seri Ismail Sabri Yaakob yang juga Naib Presiden UMNO hadir mendengar perbahasan.

Dalam pada itu, Noraini berkata kesepakatan Memorandum Persefahaman (MoU) Transformasi dan Kestabilan Politik yang ditandatangani bersama antara blok kerajaan dan pembangkang perlu diambil kira dalam membuat keputusan berkaitan PRU15.

Sementara itu, Noraini berharap peratusan calon wanita pada PRU15 akan ditingkatkan kepada 30 peratus seperti dijanjikan kepimpinan sebelum ini walaupun pada PRN Johor baru-baru ini Barisan Nasional (BN) meletakkan 25 peratus calon wanita.

“Dalam PRU14, calon wanita BN hanya mewakili 11.7 peratus daripada keseluruhan calon yang ditampilkan. Kita berterima kasih kepada presiden kerana pada PRN Johor, BN meletakkan 25 peratus calon wanita, tetapi kita harap untuk PRU15 kita akan capai 30 peratus,” katanya.

Noraini yang juga Ahli Parlimen Parit Sulong mencadangkan agar sasaran MyKasih Kapital seramai 5,000 orang yang dibentangkan dalam Bajet 2022 ditingkatkan bagi membantu lebih ramai wanita menjana pendapatan memandangkan jumlah ibu tunggal di negara ini mencecah 1 juta orang.

“Sasaran 5,000 peserta sangat sedikit, tidak akan membantu memulihkan ramai wanita yang hilang pekerjaan dan mata pencarian akibat pandemik COVID-19. Ini belum termasuk wanita dari keluarga B40 dan M40 yang juga memerlukan sumber pendapatan tambahan bagi membantu keluarga,” katanya.

Seterusnya, Noraini yang juga Menteri Pengajian Tinggi berkata usaha mengangkat darjat pendidikan tinggi anak-anak bangsa ke persada lebih tinggi telah dan sedang dilakukan melalui Majlis TVET negara (MTVET)  agar TVET tidak lagi menjadi pendidikan kelas kedua.

Noraini turut menzahirkan penghargaan kepada kerajaan kerana membenarkan pengeluaran khas simpanan Kumpulan Wang Simpanan Pekerja (KWSP) sebanyak RM10,000 seperti diumum perdana menteri semalam.

“Terima kasih kepada perdana menteri yang begitu prihatin dengan keresahan hidup rakyat, pastinya, ia memberi satu rahmat dan kelegaan yang besar kepada rakyat yang sedang berusaha untuk memulihkan kehidupan mereka,” katanya.


PDRM unjur pengambilan 5,027 konstabel tahun ini

Ketua Polis Selangor Datuk Arjunaidi Mohamed berkata pengambilan ini akan dapat menampung kekosongan jawatan anggota dalam PDRM, susulan terdapat keperluan untuk menambah anggota wanita bagi mengendalikan kes jenayah berkaitan wanita dan kanak-kanak.

Bercakap kepada pemberita selepas merasmikan perbarisan tamat latihan program latihan asas kepolisan konstabel wanita di Pusat Latihan Polis (Pulapol) Dungun di sini hari ini beliau berkata sepanjang tahun lepas 4,752 lelaki dan 750 wanita telah berjaya menamatkan latihan asas kepolisan konstabel.

Turut hadir di majlis perbarisan hari ini ialah Timbalan Pengarah Pengurusan (Latihan) Datuk Nerita Yaacob, Ketua Polis Terengganu Datuk Rohaimi Md Isa dan Komandan Pulapol Dungun Supt Lotfi Ameer Muhammad.

Sepanjang menjalani latihan asas kepolisan konstabel wanita itu, kesemua 349 pelatih di Pulapol Dungun didedahkan dengan pelbagai modul seperti akademik termasuk undang-undang dan syarahan liberal, latihan luar seperti kawad, latihan menembak dan kursus menunggang motosikal berat, modul prosedur kerja merangkumi balai pertanyaan, sekatan jalan raya, kawalan trafik serta modul kerohanian agama Islam dan pendidikan moral.

Sementara itu pelatih terbaik keseluruhan, Konstabel Noor Amirah Ahmad Azmi berkata minat yang mendalam dalam dunia kepolisan mendorongnya meninggalkan kerjaya sebagai peguam syarie di Ipoh, Perak.

“Walaupun saya telah mendapat pentauliahan Sijil Amalan Guaman Syarie dari Majlis Agama Islam Perak pada tahun 2019, namun dengan dorongan ayah, Ahmad Azmi Mat Ali, 63, yang juga pesara polis, ia menguatkan lagi semangat untuk saya mengikuti latihan asas kepolisan konstabel ini pada tahun lepas.

“Tambahan pula saya percaya PDRM akan terus memberi peluang untuk mengembangkan bakat, pengalaman dan ilmu untuk saya bertugas dengan lebih cemerlang selepas ini,” katanya yang juga merupakan siswazah Ijazah Sarjana Muda Undang-Undang dan Syariah dari Universiti Sains Islam Malaysia. – BERNAMA


PM terima panggilan telefon pemimpin Hamas

KUALA LUMPUR, 16 Mei – Perdana Menteri Tan Sri Muhyiddin Yassin berkata Ketua Biro Politik Hamas Ismail Haniyeh yang kini berada di Doha, Qatar menghubungi beliau semalam, memaklumkan mengenai situasi semasa di Palestin.

Muhyiddin berkata beliau amat terkesan mendengar perkhabaran daripada pemimpin Hamas itu berhubung keadaan masyarakat Islam di Palestin, khususnya Semenanjung Gaza, yang amat menyedihkan serta menyayat hati.

“Saya menzahirkan ucapan takziah dan dukacita bagi pihak seluruh rakyat Malaysia atas kehilangan nyawa serta kecederaan yang dialami rakyat Palestin akibat serangan ganas rejim Israel,” katanya dalam hantaran menerusi  laman Facebook rasmi beliau hari ini.

Dalam perbualan telefon itu, Muhyiddin berkata Ismail sangat menghargai keprihatinan rakyat Malaysia terhadap penderitaan rakyat Palestin dan berterima kasih atas bantuan berterusan yang diberikan.

Perdana Menteri turut menegaskan pendirian serta usaha telah dan sedang diambil Malaysia dalam memperjuangkan hak rakyat Palestin tatkala menghadapi detik sukar itu.

Muhyiddin turut berkongsi keprihatinan dan inisiatif dilakukan badan bukan kerajaan di Malaysia serta rakyat Malaysia yang kini giat menganjurkan bantuan kemanusiaan serta bersolidariti dalam menyokong perjuangan rakyat Palestin pada waktu mencabar ini.

Semalam dalam perutusan khasnya mengenai isu Palestin, Muhyiddin menyatakan Malaysia
dukacita dan kesal dengan ketidakmampuan Majlis Keselamatan Pertubuhan Bangsa-Bangsa Bersatu (PBB) menghentikan serta-merta kekejaman Israel ke atas Palestin yang merupakan satu jenayah perang menyalahi Konvensyen Keempat Geneva 1949.

Dilaporkan pencerobohan dan serangan rejim Zionis Israel ke atas rakyat Palestin kali ini bermula dengan serangan di Masjid al-Aqsa sejak 7 Mei lepas diikuti serangan udara di Semenanjung Gaza sejak Isnin lalu, yang mana hingga kini dilaporkan lebih 100 rakyat Palestin terkorban manakala beratus-ratus lagi cedera.- BERNAMA


KOPETRO sambut ulang tahun ke-40 secara sederhana berikutan COVID-19

KUALA LUMPUR 30 Okt. – Berikutan pandemik COVID-19, Koperasi Kakitangan Petronas Berhad (KOPETRO) hari ini menyambut ulang tahun ke-40 secara sederhana walaupun acara itu sepatutnya disambut secara besar-besaran, tahun ini.

Pengurus Kanan Komunikasi KOPETRO Ahmad Hazil Abd Lateff berkata berikutan itu, KOPETRO akan menggunakan platform media sosial dalam kalangan warganya memandangkan acara itu dilakukan dalam skala sederhana.

“Disebabkan oleh pandemik COVID-19 yang masih membelenggu rakyat Malaysia, kami di KOPETRO juga tidak terkecuali daripada mendapat tempias akibat penularan wabak ini.

“Namun, sikap positif seluruh warga kerja di KOPETRO dalam menjayakan sambutan ulang tahun KOPETRO ke-40 ini sangat membanggakan,” katanya dalam kenyataan hari ini.

Sementara itu, Ketua Pegawai Eksekutif KOPETRO Ahmad Shakir Ahmad Ubaidah berkata dalam mencapai usaha 40 tahun, KOPETRO berjaya mengekalkan kedudukan sebagai 10 koperasi terbaik di Malaysia di dalam tempoh 10 tahun terakhir ini.

Beliau berkata antara faktor kejayaan KOPETRO adalah ia sentiasa mengambil kira pandangan warga kerja sebagai langkah memajukan lagi perniagaan serta membuat penambahbaikan dalam pengurusan.

“Tanpa sokongan daripada kakitangan dan pihak pengurusan yang memainkan peranan dalam urus tadbir KOPETRO, koperasi ini tidak akan mampu untuk berdiri seteguh ini selama 40 tahun.


Saifuddin Nasution, Zambry, Tengku Zafrul dan Mohd Na’im angkat sumpah senator

KUALA LUMPUR, 3 Disember – Empat daripada 28 Jemaah Menteri yang akan menganggotai Kabinet Kerajaan Perpaduan mengangkat sumpah jawatan sebagai Ahli Dewan Negara bagi tempoh sepenggal berkuat kuasa hari ini.

Upacara mengangkat sumpah jawatan berkenaan berlangsung di hadapan Yang Dipertua Dewan Negara Tan Sri Dr Rais Yatim di Bangunan Parlimen, di sini, pada 8.30 pagi.

Mereka yang mengangkat sumpah jawatan itu ialah Ketua Setiausaha Pakatan Harapan (PH) Datuk Seri Saifuddin Nasution Ismail yang akan menerajui Kementerian Dalam Negeri dan bekas Menteri Kewangan Tengku Datuk Seri Zafrul Tengku Abdul Aziz yang dilantik sebagai Menteri Perdagangan Antarabangsa dan Industri.

Turut mengangkat sumpah jawatan senator ialah Setiausaha Agung Barisan Nasional (BN) Datuk Seri Zambry Abd Kadir yang memegang jawatan Menteri Luar dan Ketua Hakim Syarie Datuk Dr Mohd Na’im Mokhtar yang dilantik sebagai Menteri Agama.

Saifuddin Nasution, Zambry dan Mohd Na’im ialah lantikan baharu Ahli Dewan Negara oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah manakala Tengku Zafrul merupakan lantikan semula setelah diperkenan Seri Paduka.

Sementara itu, Rais ketika berucap pada upacara berkenaan berkata mengikut syarat di bawah Perkara 43 (2)(b) Perlembagaan Persekutuan, untuk menjadi menteri, seseorang itu hendaklah menjadi Ahli Dewan Rakyat atau Ahli Dewan Negara.

“Satu-satunya hal yang baik bagi kita peringati ialah bahawa para senator yang dilantik sebagai menteri atau timbalan menteri adalah juga juara terbaik bagi membela dan menegapkan institusi senat sebagai badan legislatif tertinggi negara kita,” katanya sambil mengalu-alukan pelantikan mereka sebagai Ahli Dewan Negara.

Di samping itu, Rais juga menyeru semua senator agar meneliti kembali senarai tugas kolektif untuk Indeks Capaian Utama masing-masing mulai 2023.

“Mari kita perkasakan kembali Reformasi Institusi Parlimen yang dicadangkan dan kita semarakkan agenda pembaharuan ini untuk melunaskan tanggungjawab yang telah diamanahkan kepada kita,” katanya.

Rais juga menyampaikan penghargaan kepada bekas Perdana Menteri Datuk Seri Ismail Sabri Yaakob yang telah menerajui negara sebagai Perdana Menteri Kesembilan.

Semalam, Perdana Menteri Datuk Seri Anwar Ibrahim mengumumkan pelantikan dua Timbalan Perdana Menteri serta 28 Jemaah Menteri yang akan menganggotai Kabinet Kerajaan Perpaduan.


25 mangsa dipindahkan akibat banjir kilat di Batu Pahat

JOHOR BAHRU, 6 Dis – Seramai 25 penduduk di Kampung Sungai Kluang Laut ditempatkan di Pusat Pemindahan Sementara (PPS) Pusat Latihan Pemimpin Muda (Pulapem) dekat Batu Pahat, malam tadi susulan banjir kilat.

Pengerusi Jawatankuasa Kesihatan dan Alam Sekitar R Vidyananthan berkata PPS Pulapem dibuka pada pukul 9 malam tadi selepas beberapa rumah dinaiki air.

“Air pasang besar melebihi tiga meter yang melimpah di Kampung Sungai Kluang Laut telah menyebabkan banjir kilat,” katanya dalam satu kenyataan di sini hari ini.

Mangsa yang dipindahkan melibatkan enam lelaki, tujuh wanita, tiga kanak-kanak perempuan, tiga kanak-kanak lelaki, dua bayi lelaki serta empat warga emas.


Aksi MU menentang Kedah ditunda Ahad

AYER KEROH 30 Sept. – Aksi Liga Super  antara Melaka United (MU) dengan Kedah di Stadium Darul Aman yang sepatutnya dijadual pada Jumaat ini (2 Oktober) dipinda ke Ahad (4 Oktober).

Jelasnya, keputusan itu dicapai selepas menerima permohonan daripada pasukan Melaka yang sedang menjalani proses kuarantin selepas pulang dari Sabah bermula 28 September lalu sehingga hari ini.

Keputusan itu juga menurutnya bagi membolehkan skuad Hang Tuah memiliki tempoh masa melakukan persiapan memandangkan mereka hanya dibenarkan mengadakan sesi latihan sebaik mendapatkan keputusan ujian COVID-19, esok.

“Saya telah dimaklumkan daripada pihak Melaka bahawa pasukan mereka telah menjalani kuarantin di hotel berdekatan Bandar Melaka selama tiga hari di mana mereka telah menjalani dua ujian calitan COVID-19 pada 27 dan 29 September lalu.

“Keputusan ujian COVID-19 pada 29 September itu akan dikeluarkan esok dan kemudian Melaka akan dibenarkan untuk memulakan latihan selepas mendapat keputusan ujian saringan itu.

“Jadi, MFL telah menilai dan mengambil setiap pertimbangan daripada pasukan Melaka yang memohon mendapatkan masa rehat yang cukup serta menjalani latihan dan MFL telah bersetuju untuk meminda tarikh aksi CIMB Liga Super yang berlangsung di Stadium Darul Aman itu pada Ahad ini.

“Keputusan untuk meminda tarikh perlawanan ini juga turut mendapat persetujuan Kedah yang menunjukkan semangat kesukanan tinggi serta memahami kesukaran yang dihadapi Melaka,” katanya.

Dalam perkembangan sama, Ab. Ghani mengingatkan kesemua pasukan agar sentiasa mematuhi prosedur operasi standard (SOP) yang ditetapkan bagi memastikan kesejahteraan dan keharmonian Liga Malaysia sentiasa dalam keadaan terjamin.

“Saingan Liga Super semakin hampir ke kemuncak jadi saya berharap agar semua pasukan terus meningkatkan tahap pematuhan SOP untuk kita sama-sama mengekang penularan pandemik COVID-19. Kita semua tidak boleh leka kerana kita belum bebas daripada ancaman wabak ini.


Agensi bawa masuk 51 pekerja asing positif COVID-19 ke Melaka disiasat polis

AYER KEROH 9 Julai – Polis Melaka menyiasat sebuah agensi pekerjaan asing berpangkalan di Petaling Jaya, Selangor kerana membawa masuk pekerja asing dijangkiti COVID-19 ke negeri ini.

Ketua Polis Melaka, Datuk Abdul Majid Mohd Ali berkata, pihaknya menerima laporan pada 1 Julai lalu berkenaan 51 pekerja asing yang baharu tiba ke negeri ini disahkan positif COVID-19.

Menurutnya, siasatan mendapati agensi pekerjaan itu membawa masuk 79 pekerja asing dari beberapa negeri untuk bekerja secara kontrak di sebuah kilang di kawasan Perindustrian Ayer Keroh, sebelum 51 daripadanya dikesan positif COVID-19.

“Pihak polis akan menjalankan siasatan dengan memanggil pihak pengurusan syarikat agensi pekerja asing tersebut bagi membantu siasatan,” katanya dalam satu kenyataan, hari ini.

Abdul Majid berkata, siasatan dijalankan mengikut Seksyen 270 Kanun Keseksaan kerana niat jahat untuk merebakkan jangkitan apa-apa penyakit berbahaya kepada nyawa dan juga Peraturan 13(1) Peraturan-peraturan Pencegahan dan Pengawalan Penyakit Berjangkit (PPDPP).

“Sekiranya didapati bersalah di bawah Seksyen 270 Kanun Keseksaan, ia boleh membawa kepada hukuman penjara sehingga dua tahun atau denda atau kedua-duanya sekali.

“Bagi kesalahan di bawah Peraturan 13(1) PPDPP pula, ia (syarikat) boleh dikompaun sehingga RM50,000 atau penjara tidak lebih tempoh enam bulan atau kedua-duanya sekali,” katanya.


Banjir semakin buruk, mangsa hampir 12,000 – PM

PUTRAJAYA 18 Dis – Seramai 11,384 mangsa banjir telah direkodkan di seluruh negara setakat ini, kata Perdana Menteri Datuk Seri Ismail Sabri Yaakob.

“Ia termasuklah Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Tentera Malaysia (ATM), Angkatan Pertahanan Awam Malaysia (APM), RELA, Jabatan Kebajikan Masyarakat dan pihak berkuasa tempatan (PBT).

“Kita juga telah membuka talian hotline NADMA di talian 03-80642400 untuk orang ramai, yang mana talian ini akan menempatkan kesemua pegawai dari agensi-agensi terlibat,” katanya.

Katanya, disebabkan situasi banjir dianggap mengejut di negeri itu, pihaknya telah menggerakkan 2,718 anggota selain 453 aset kenderaan dan logistik untuk membantu mangsa banjir di Selangor.


GRS, BN perlu berjalan seiring demi pembangunan, kestabilan politik di Sabah

“Saya cuma berharap GRS dan BN dapat memainkan peranan ke arah membangunkan Sabah kerana GRS diwujudkan semata-mata untuk memastikan pembangunan dan kestabilan politik di Sabah.

“Jadi apa yang penting, GRS dan BN dapat memainkan peranan bangunkan Sabah, stabilkan politik demi kemajuan ekonomi, janganlah bergaduh,” kata Pengerusi BN Sabah itu ketika ditemui Bernama pada Perhimpunan Agung UMNO yang berlangsung sejak Rabu dan berakhir hari ini.

Beliau berkata walaupun BN tidak menyertai GRS namun mereka tetap memainkan peranan sebagai pendukung kepada gabungan politik baharu di peringkat Sabah.

“PN di Sabah tidak wujud kerana kemunculan GRS. Ini bermakna PN Sabah tidak wujud kerana tidak boleh ada dua komponen dalam satu gagasan,” katanya yang juga Ahli Parlimen Kinabatangan.

Semalam, Pengerusi GRS Datuk Hajiji Noor mengumumkan gabungan itu kini secara rasmi terdiri daripada Bersatu, Parti Bersatu Sabah (PBS), Parti Solidariti Tanah Airku (Star) dan Parti Progresif Sabah (SAPP) tanpa penyertaan BN dan PAS.

Menerusi jajaran baharu itu, BN hanya akan menjadi rakan kerjasama gabungan politik dalam mentadbir kerajaan Sabah, manakala kerjasama dengan PAS adalah melalui Muafakat Nasional.- BERNAMA


PTPTN tawar hadiah lumayan hampir RM100,000

KUALA LUMPUR, 16 Jan- Perbadanan Tabung Pendidikan Tinggi Nasional (PTPTN) menawarkan hadiah lumayan hampir RM100,000 kepada semua pendeposit Simpan Skim Simpanan Pendidikan Nasional (Simpan SSPN), melalui kempen Gong Xi Ang Pow 2022.

Menurut PTPTN dalam satu kenyataan hari ini, penganjuran kempen bermula hari ini sehingga 15 Feb itu adalah sempena sambutan Tahun Baharu Cina, selain sebagai penghargaan kepada pendeposit yang setia memilih simpanan SSPN.

Bertemakan ‘Gong Xi Simpan, Kongsi Ong! Hari-Hari Mesti Mau Simpan Tau!’ seramai lapan pemenang bagi setiap negeri akan dipilih bagi memenangi antara lain televisyen pintar, periuk tekanan tinggi dan basikal lipat, selain hadiah sagu hati berupa angpau bernilai RM388.

Menurut PTPTN, pendeposit hanya perlu membuat simpanan bersih serendah RM50 dalam tempoh kempen dan akan layak mendapat satu cabutan secara automatik untuk menyertai kempen ini.

Dalam pada itu, pendeposit juga akan menikmati pelbagai keistimewaan Simpan SSPN yang disediakan, seperti pemberian dividen yang kompetitif, perlindungan takaful dan pelepasan taksiran cukai pendapatan sehingga RM8,000 setahun.

Maklumat lanjut mengenai kempen Gong Xi Ang Pow 2022, pembukaan akaun Simpan SSPN dan penambahan simpanan boleh dilayari melalui portal www.lovesspn.com. -BERNAMA


Cadang bangunkan pusat hemodialisis rakyat Melaka

SERI NEGERI 15 Mac – Susulan peningkatan jumlah pesakit buah pinggang saban tahun, Kerajaan Negeri bercadang untuk membangunkan sebuah pusat hemodialisis sendiri untuk rakyat Melaka.

Exco Kesihatan dan Anti Dadah negeri, Dr. Muhamad Akmal Saleh berkata, setakat ini Melaka hanya mempunyai empat pusat hemodialisis percuma di bawah Kementerian Kesihatan Malaysia (KKM) iaitu di Hospital Melaka, Hospital Alor Gajah, Hospital Jasin dan Klinik Kesihatan Cheng.

Selain itu, katanya, terdapat 32 lagi pusat hemodialisis swasta yang menyediakan 449 mesin hemodialisis yang mampu menampung 1,513 pesakit buah pinggang.

Meskipun fasiliti itu mencukupi ketika ini, namun Dr. Muhamad Akmal melihat adanya keperluan untuk Kerajaan Negeri membangunkan pusat hemodialisis sendiri memandangkan masih ada dalam kalangan rakyat tidak mampu untuk ke pusat perubatan swasta.

“Isunya, ada ramai yang tidak layak mendapatkan bantuan daripada agensi seperti Majlis Agama Islam Melaka (MAIM), Pertubuhan Keselamatan Sosial (Perkeso) dan lain-lain, itu menyebabkan mereka tiada pilihan, melainkan terpaksa ke fasiliti kesihatan KKM.

“Namun, empat fasiliti hemodialisis KKM yang ada ini tidak cukup untuk menampung pesakit yang kian meningkat dan mereka terpaksa menunggu lama. Sebab itulah kita mencadangkan pusat hemodialisis milik Kerajaan Negeri dibangunkan bagi membantu pesakit buah pinggang.

“Jadi, kita akan mengadakan perbincangan dengan agensi dan jabatan di negeri ini supaya dapat merealisasikan penubuhan pusat hemodialisis. Kalau boleh kita mahu perkhidmatan itu disediakan secara percuma kepada rakyat Melaka yang layak,” katanya.

Beliau berkata demikian pada sidang media selepas menghadiri Persidangan Pertama, Penggal Kedua Dewan Undangan Negeri Melaka Ke-15, di sini, hari ini.

Dalam perkembangan lain, Dr. Muhamad Akmal memaklumkan, pihaknya menyasarkan sebanyak 500 alat defibrilator luaran automatik (AED) bagi membantu serangan jantung dipasang di negeri ini menjelang 2025.

Katanya, satu kertas kerja atau polisi bagi mewajibkan bangunan atau pemilik premis memasang alat tersebut sudah disiapkan Jawatankuasa MyHeart Negeri Melaka dan bakal dibawa ke Majlis Mesyuarat Kerajaan Negeri (MMKN) dalam masa terdekat.


KPWKM akan teliti penutupan taska, tadika untuk elak penularan HFMD

KOTA BHARU, 21 Mei – Kementerian Pembangunan Wanita, Keluarga dan Masyarakat (KPWKM) akan meneliti keperluan penutupan taska dan tadika untuk mencegah penularan jangkitan penyakit tangan, kaki dan mulut (HFMD) yang semakin membimbangkan.

Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff berkata pihaknya sedang meneliti dan memandang serius perkara berkenaan memandangkan ia membabitkan isu keselamatan serta kesihatan kanak-kanak.

Katanya, kementeriannya juga akan merujuk perkara berkenaan kepada agensi yang bertanggungjawab iaitu Kementerian Kesihatan (KKM) untuk mendapatkan pelaporan statistik kes HFMD.

“Daripada pelaporan statistik yang diperolehi itu nanti kita akan adakan perbincangan di peringkat kementerian kami untuk mengambil langkah seterusnya. Sekiranya situasi itu berbahaya ia memerlukan tindakan segera,” katanya.

Beliau berkata demikian kepada pemberita selepas menghadiri majlis sambutan Hari Raya dan penyampaian zakat kepada seramai 20 orang pengayuh beca di Dewan WAWA di sini hari ini yang turut dihadiri Pengarah Jabatan Kebajikan Masyarakat (JKM) Kelantan Said Sidup.

Semalam, media melaporkan Jabatan Kesihatan Negeri Melaka mengarahkan premis berkaitan kanak-kanak seperti taska, tadika dan pusat jagaan yang merekodkan lebih daripada empat kes jangkitan HFMD ditutup selama 10 hari selaras dengan Akta Pencegahan dan Pengawalan Penyakit Berjangkit 1988 (Akta 342).


PN hanya umum calon KM selepas 20 Nov

AYER KEROH 11 Nov – Perikatan Nasional (PN) hanya akan mengumumkan calon Ketua Menteri daripada parti itu selepas Pilihan Raya Negeri (PRN) Melaka pada 20 Nov ini.

Ketua Penerangan Bersatu Malaysia, Datuk Wan Saiful Wan Jan berkata, fokus buat masa ini adalah bagi memastikan lebih banyak kerusi dimenangi parti itu pada PRN Melaka.

“Di peringkat PN fokus kita adalah untuk memenangi PRN Melaka dahulu dan kemudian baru kita akan bincangkan dan umumkan (calon ketua menteri).

“Saya rasa kita serahkan urusan pelantikan dan penamanaan calon Ketua Menteri di peringkat kepimpinan tertinggi dan saya rasa tak sesuai kita dekat sini untuk umumkan sekarang,” katanya.

Beliau berkata demikian pada sidang media Perikatan Nasional (PN) Negeri Melaka di Pejabat Bersatu Hang Tuah Jaya, di sini hari ini.

“Sebenarnya perbincangan itu telah berlaku dan kita ada idea mengenai siapa yang akan dinamakan, tetapi saya rasa lebih baik sekiranya ia dibuat oleh kepimpinan tertinggi.

“Mungkin lebih sesuai kalau kita tunggu kalau sekiranya ada pengumuman yang lebih menarik…kita tinggalkan sebagai misteri dulu buat masa ini,” katanya.

Hadir sama Calon PAS Dewan Undangan Negeri (DUN) Duyong, Datuk Kamarudin Sidek; Calon PN DUN Bemban, Dr Yadzil Yaakub dan Calon Gerakan DUN Ayer Keroh, Datuk Michael Gan.


Cubaan dua lelaki seludup 1.35 tan duan ketum ke Johor gagal

ALOR SETAR, 31 Mei – Cubaan dua lelaki menyeludup daun ketum seberat 1.35 tan ke Johor Bharu gagal apabila mereka ditahan dalam satu operasi di Lebuhraya Utara Selatan arah selatan berdekatan hentian Rehat dan Rawat (R&R) Gurun, malam tadi.

Ketua Jabatan Siasatan dan Penguatkuasaan Trafik Ibu Pejabat Polis Kontinjen Kedah Supt Mohd Mahiri Hussin berkata kedua-dua suspek berumur 36 tahun itu ditahan kira-kira pukul 11.30 malam semasa sekatan jalan raya Op Bersepadu Luaran dijalankan.

Katanya semasa operasi, pegawai dan anggota dari Polis Peronda Lebuh Raya (EMPV) Zon Utara 1 telah menahan sebuah lori yang dinaiki dua lelaki di R&R Gurun dalam keadaan mencurigakan dan membuat pemeriksaan terhadap kedua-dua suspek.

“Hasil pemeriksaan di bahagian belakang lori telah menjumpai 135 bungkusan plastik hitam yang mengandungi daun hijau yang dipercayai ketum. Setiap satu bungkusan plastik itu adalah seberat 10 kilogram dan anggaran keseluruhan berat bungkusan 1.35 tan,” katanya ketika dihubungi Bernama di sini hari ini.

Beliau berkata kedua-dua suspek yang berasal dari Johor Bahru itu dipercayai mengambil daun ketum berkenaan di Pokok Sena untuk dihantar ke Kluang dan Johor Bahru.

“Mereka telah dibawa ke Ibu Pejabat Polis Daerah Kuala Muda untuk siasatan lanjut dan kes disiasat mengikut Seksyen 30(3) Akta Racun 1952,” katanya.

Dalam pada itu, Mohd Mahiri berkata operasi yang bermula pukul 9 malam itu melibatkan sembilan pegawai dan 56 anggota dari Jabatan Siasatan dan Penguatkuasaan Trafik, Jabatan Pengangkutan Jalan (JPJ), Agensi Antidadah Kebangsaan (AADK), Jabatan Alam Sekitar (JAS) dan PLUS Malaysia Bhd (PLUS).

“Pihak polis mengeluarkan 52 saman kepada pengguna jalan raya atas pelbagai kesalahan jalan raya manakala JPJ mengeluarkan 24 saman atas pelbagai kesalahan temasuk membawa lebih muatan, membawa muatan berbahaya dan lesen tamat tempoh.


Inisiatif ringankan beban harga tiket penerbangan mahasiswa IPTA diperkenal Ogos

KUALA LUMPUR, 30 Jun (Bernama) — Kementerian Pengangkutan (MoT) akan memperkenalkan satu inisiatif pada Ogos ini bagi meringankan beban kewangan mahasiswa Institut Pengajian Tinggi Awam (IPTA) khususnya dari Sabah dan Sarawak untuk membeli tiket penerbangan pulang.

“Kita jangka ia dapat dilancarkan pada Ogos, sebelum sambutan Hari Kebangsaan tahun ini,” katanya kepada media selepas melancarkan ‘perlepasan berganda’  MYAirline (Syarikat penerbangan tambang rendah terbaharu Malaysia), bagi Program Pelajar dan Penerbangan Sulung ke Bangkok, di sini hari ini.

Loke berkata industri penerbangan tempatan termasuk MYAirlines mempunyai peranan penting, khususnya dalam membantu meringankan pelajar yang perlu melakukan perjalanan merentasi Laut China Selatan kerana penerbangan merupakan satu-satunya mod pengangkutan awam pilihan mereka.

“Khidmat penerbangan yang boleh dipercayai dan mampu milik adalah kunci untuk membolehkan pelajar-pelajar kita mengejar peluang pendidikan terbaik dan mengukuhkan perpaduan wilayah kami.

“Dengan sukacitanya saya mengumumkan MYAirlines akan menawarkan diskaun tambang sebanyak 20 peratus dan bagasi 15kg percuma kepada pelajar (berumur 16-26) yang menaiki penerbangan domestik di bawah program ini.

“Melalui inisiatif MoT yang akan diperkenalkan itu, dan Program Pelajar MYAirline, pelajar kini boleh mengharapkan lebih banyak pilihan apabila melancong di dalam negara.

Mengenai penerbangan sulung MYAirline ke Thailand, Loke berkata ini akan membantu mengembangkan lagi peluang perdagangan dan pelancongan serta memperdalam pertukaran seni budaya antara Malaysia dan Thailand.

Sementara itu, Ketua Pegawai Eksekutif MYAirline Rayner Teo  berkata syarikat penerbangan itu akan beroperasi di dua lapangan terbang di Bangkok, dengan operasi di Lapangan Terbang Suvarnabhumi pada 28 Jun dan di Lapangan Terbang Antarabangsa Don Mueang menjelang 1 Julai.

“Mulai esok, MYAirline akan melebarkan sayapnya ke Bangkok melalui Lapangan Terbang Antarabangsa Don Mueang, sekali gus dapat memberi pilihan kepada penumpang untuk memilih antara Lapangan Terbang Don Mueang atau Suvarnabhumi.


Sulaiman pelawa pelabur ke M-WEZ

DUBAI 14 Mac – Melaka hari ini melancarkan Melaka Week di Expo 2020 Dubai, Emiriah Arab Bersatu (UAE) dengan memberi fokus kepada pelaburan di koridor ekonomi pesisir laut berimpak tinggi, Melaka Waterfront Economic Zone (M-WEZ)

Ketua Menteri Datuk Seri Utama Sulaiman Md Ali berkata, M-WEZ adalah lokasi sesuai untuk pelaburan dalam sektor pelabuhan, aktiviti maritim, logistik dan pembuatan.

Jelasnya, lokasi itu akan dibangunkan sebagai pusat kontena, terminal feri dan kapal persiaran, zon bebas cukai, hab logistik, terminal minyak dan gas, kemudahan pembaikan kapal serta aktiviti pertukaran kapal ke kapal (STS).

“Kenapa pelabur mahu kembangkan perniagaan perlu datang ke Melaka, ada banyak sebab. Melaka berada di tengah-tengah antara Kuala Lumpur dan singapura.

“Jarak paling dekat antara kedua-duanya cuma 47 km, bagi perancangan jangka panjang kami bercadang membina rangkaian laluan rel bawah laut merentasi Selat Melaka, menghubungkan Dumai di Sumatera dan Melaka,” katanya.

Antara kenamaan hadir pada majlis itu adalah Duta Besar Malaysia ke UAE, Datuk Mohd Tarid Sufian; Setiausaha Kerajaan Negeri Melaka, Datuk Zaidi Johari; EXCO Kanan Pelaburan, Perindustrian, dan Pembangunan Usahawan negeri, Datuk Seri Ab Rauf Yusof; EXCO Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman serta Konsul Jeneral Malaysia di Dubai, Mohd Hasril Abdul Hamid.

Satu lagi peluang menarik dikongsi Sulaiman dalam ucapannya adalah mengenai pelancongan perubatan yang sebelum ini menarik ramai rakyat Indonesia yang mahu mendapatkan rawatan berkualiti di Melaka.

“Kestabilan politik semasa juga menyokong pertumbuhan koridor ini. Agensi khusus di peringkat persekutuan, negeri dan daerah juga sedia membantu pelabur berminat untuk datang ke Melaka.


Melaka pecah rekod masak 250 asam pedas serentak

BANDA HILIR 23 Julai – Melaka menerima pengiktirafan The Malaysia Book Of Records (MBOR) apabila mencatat sejarah memasak asam pedas terbanyak dan serentak di negara ini.

Pengerusi Lembaga Pengarah, Perbadanan Muzium Melaka (PERZIM), Datuk Akramuddin Abdul Aziz berkata, rekod terbanyak itu dipecahkan apabila seramai 250 peserta memasak masakan warisan itu secara serentak pada Festival Makanan Warisan 2022, di Jalan Kota, Kompleks Warisan Melaka, hari ini.

“Apa yang saya lihat tadi, ada yang daripada Muar, Batu Pahat, Johor dan ada juga daripada Kuala Lumpur. Dan saya ucapkan terima kasih kepada penyumbang penyumbang , Lembaga Kemajuan Ikan Malaysia (LKIM), Adabi, Lembaga Pemasaran Pertanian Persekutuan (FAMA) dan orang perseorangan yang telah sudi untuk menderma dan seterusnya menjayakan program ini.

“Saya mengharapkan masyarakat di luar sana bersama sama kita datang ke tapak festival ini untuk menikmati dan merasai pelbagai juadah khususnya daripada etnik-etnik yang berada di Melaka.

“Kelainannya yang ada di sini, kita masak secara serentak dengan kuantiti yang sama, dengan jumlah ikan yang sama. Jadi ini kelainannya kerana kalau di sini kita akan semua menggunakan ikan kembung yang telah ditaja LKIM,” katanya.

Dalam program berlangsung selama tiga hari bermula semalam itu pelbagai gerai pameran disedia dengan menawarkan pelbagai citarasa makanan warisan di Melaka secara percuma kepada orang ramai, selain ada juga yang dijual kepada pengunjung yang berminat.

Program tahunan yang masuk edisi ke-13 penganjurannya itu turut membawakan demonstrasi masakan daripada pelbagai etnik di Melaka selain jualan kraftangan usahawan kraf tempatan, busana warisan dan permainan tradisional.


Pinjaman mikro RM33j diluluskan bagi pemulihan pasca banjir – PM

Beliau berkata bagi sumbangan Rangkaian Tindak Balas Bencana Syarikat Berkaitan Kerajaan dan Syarikat Pelaburan Berkaitan Kerajaan (GDRN), sebanyak 60 peratus daripada sumbangan berjumlah RM58 juta telah berjaya dilaksanakan.

“Susulan pengumuman kerajaan mengenai pemberian Baucer Pembelian Barangan Elektrik, Kementerian Tenaga dan Sumber Asli (KetSA) akan menggunakan mekanisme Kelestarian dicapai melalui Kecekapan Tenaga (SAVE) iaitu penerima boleh mula membuat pembelian di premis terpilih atau secara dalam talian bermula 7 Jan 2022.

“Pada tarikh yang sama, diskaun dan Baucer Pembaikan Kenderaan juga akan terpakai bagi pembaikan dari 19 Dis 2021,” katanya dalam kenyataan selepas mempengerusikan Mesyuarat Khas Task Force Pengurusan Pasca Banjir Bencana Monsun Timur Laut 2021/2022, hari ini.

Perdana Menteri turut menerima taklimat status tindakan daripada enam kluster yang telah ditubuhkan bagi mengurus inisiatif Pasca Banjir Bencana Monsun Timur Laut 2021/2022.

Ismail Sabri berkata permohonan bagi Pinjaman Bantuan Bencana untuk perusahaan mikro, kecil dan sederhana (PMKS) Bank Negara Malaysia (BNM) telah mula dibuka untuk permohonan pada 27 Dis 2021.

Bagi pinjaman TEKUN untuk PMKS yang telah diumumkan pada 20 Dis lepas, katanya pelaksanaan telah pun bermula pada 1 Jan 2022, melibatkan dana sebanyak RM30 juta.

“Bagi inisiatif Pembersihan dan Pembaikan Infrastruktur Awam, dana berjumlah RM25 juta telah diperuntukkan kepada Kementerian Perumahan dan Kerajaan Tempatan, Kementerian Pertahanan Malaysia dan Kementerian Dalam Negeri,” katanya. – BERNAMA


Jenama ‘Apai Mobile Repair Centre’ UTeM johan Cabaran Niaga Francais Malaysia 2021

DURIAN TUNGGAL 2 Dis – Penghasilan jenama ‘Apai Mobile Repair Centre’ melayakkan Universiti Teknikal Malaysia Melaka (UTeM) muncul juara Cabaran Niaga Francais Malaysia 2021 selain merangkul Anugerah Video Montaj Terbaik di Malaysia Franchise Awards 2021.

Kejayaan itu melayakkan UTeM membawa pulang wang tunai RM20,000 bersama geran perniagaan Francais sebanyak RM100,000, trofi dan sijil penyertaan, manakala bagi video montaj terbaik berjaya membawa pulang wang tunai RM500.

UTeM diwakili Mohammad Muadzan Abd Rahman (24 tahun), pelajar Ijazah Sarjana Muda Mekatronik dengan Kepujian dari Fakulti Kejuruteraan Elektrik (FKE) yang merupakan Pengasas Apai Mobile Repair Centre bersama Muhammad Syafiq Abd Talib (21 tahun), pelajar Ijazah Sarjana Muda Teknologi Kejuruteraan Mekanikal (Teknologi Automatif), Fakulti Teknologi Kejuruteraan Mekanikal dan Pembuatan (FTKMP).

Kumpulan ini di bawah bimbingan Pensyarah Fakulti Pengurusan Teknologi dan Teknousahawanan (FPTT) yang juga Pengarah Pusat Pembangunan Perusahaan dan Teknousahawanan (CREATE) UTeM, Dr. Isma Addi Jumbri.

Menurut Dr Isma ia detik bersejarah buat UTeM dan peserta kerana pertama kali UTeM menyertai dan merangkul johan di Malaysia Franchise Awards 2021.

“Kejayaan ini membuktikan pelajar kejuruteraan mampu berjaya dalam bidang keusahawanan, malah ditambah dengan bimbingan dan perkongsian kepakaran dalam bidang perniagaan serta keusahawanan.

“Menyentuh mengenai impak projek ini kepada nasional dan dunia, projek perniagaan ini sudah tentu mempunyai peluang besar untuk dikembangkan melalui model francais hingga ke pasaran global.

“Pelajar UTeM yang berkecimpung dalam bidang keusahawanan ini turut menjadi elemen penyumbang kepada kebolehpasaran graduan dan bertindak sebagai penjana pekerjaan seperti dihasratkan Kementerian Pengajian Tinggi (KPT),” katanya dalam satu kenyataan hari ini.

Apai Mobile Repair Centre yang terletak di Bandar Bestari Jasin akan berkerjasama dengan CREATE bagi melatih pelajar-pelajar UTeM yang berminat membuka perniagaan membaiki telefon bimbit melalui konsep francais khususnya para pelajar dalam kumpulan B40 dan ke bawah.

Sementara itu, Timbalan Naib Canselor (Penyelidikan dan Inovasi) yang menjalankan fungsi Naib Canselor UTeM, Prof Dr Ghazali Omar berkata, kejayaan ini jelas mempamerkan UTeM mampu melahirkan mahasiswa yang seimbang dan holistik.

“UTeM mampu menjana mahasiswa aliran kejuruteraa yang berdaya saing hebat dalam arena perniagaan dan keusahawanan dan bukan hanya di peringkat nasional malah berpotensi menawan pasaran dunia,” katanya lagi.

Anugerah itu diumumkan pada majlis Malaysia Franchise Awards 2021 yang disampaikan Menteri Perdagangan Dalam Negeri & Hal Ehwal Pengguna (KPDNHEP) Datuk Seri Alexander Nanta Linggi disaksikan Perdana Menteri Malaysia, Datuk Seri Ismail Sabri Yaakob dan Pengerusi MFA, Datuk Dr Radzali Hassan.

Majlis anugerah itu merupakan anjuran Persatuan Francais Malaysia (MFA) dengan kerjasama Kementerian Perdagangan Dalam Negeri, dan Hal Ehwal Pengguna (KPDNHEP) telah berlangsung di Putrajaya, semalam.


Polis tahan lelaki disyaki cederakan EXCO Pulau Pinang

GEORGE TOWN, 19 Jun – Seorang lelaki ditahan bagi membantu siasatan berhubung insiden Pengerusi Jawatankuasa Perumahan, Kerajaan Tempatan dan Perancangan Bandar dan Desa Pulau Pinang Jagdeep Singh Deo cedera dipercayai akibat diserang dalam kejadian Jumaat lepas.

Ketua Polis Pulau Pinang Datuk Mohd Shuhaily Mohd Zain ketika dihubungi mengesahkan penahanan itu dan suspek kini direman selama dua hari bagi membantu siasatan.

“Ya saya sahkan polis menahan seorang lelaki bagi membantu siasatan kes itu,” katanya namun enggan mengulas lanjut berhubung kes tersebut kerana dalam siasatan.

Difahamkan, dalam kejadian kira-kira 8.30 malam itu, Jagdeep berada di sebuah restoran di Tanjung Bungah, di sini apabila seorang lelaki dipercayai warga asing tidak dikenali menghampirinya dan kemudian menolaknya sehingga terjatuh.

Susulan kejadian itu, ahli politik berusia 51 tahun tersebut mengalami kecederaan patah pergelangan kaki kirinya dan kini dirawat di sebuah hospital swasta di sini.


Agong berkenan santap di kedai roti tempayan, undang reaksi positif rakyat

KUALA LUMPUR 16 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mencemar duli bersantap di sebuah kedai roti tempayan di Daerah Pekan, semalam

Baginda yang dikenali dengan sifat sederhana dan sering mendekati rakyat tanpa protokol ketat singgah di kedai itu untuk menikmati sarapan semasa dalam perjalanan ke Kompleks Asnaf Majlis Ugama Islam Dan Adat Resam Melayu Pahang (MUIP) di Sungai Soi, Pahang.

Perkongsian di laman Instagram rasmi Istana Negara (@istana_negara) memaparkan baginda yang mengenakan baju berwarna hijau duduk bersendirian menjamu selera, hidangan terkenal di daerah Pekan itu.

Turut kelihatan dalam foto yang dikongsi Istana Negara itu ialah tiga orang lelaki yang sedang menikmati hidangan dengan mematuhi garis panduan ditetapkan Kementerian Kesihatan.

Aksi baginda yang santai dan bersahaja itu telah mengundang reaksi positif daripada netizen yang rata-rata memuji, dan menyifatkan baginda seorang raja berjiwa rakyat.

Pengguna Instagram @rohani_abdullah menulis “berjiwa rakyat” dalam kirimannya di ruangan komen manakala @hamidahcemari pula menulis “Terharu ada pemimpin yang berjiwa rakyat.

Seorang lagi menggunakan nama @janetteyip pula menulis “Wish I am there to meet and pay for his lunch as a small token of appreciation for being such a caring YDPA toward us rakyat”. (saya teringin berada di sana untuk bertemu dan ‘belanja’ santapan tengah hari baginda sebagai tanda penghargaan kepada baginda kerana menjadi Yang di-Pertuan Agong yang penyayang rakyat).


Aidilfitri: Keluarga boleh lawat tahanan pada raya ketiga dan keempat

KUALA LUMPUR, 12 April – Keluarga semua penghuni penjara dibenarkan membuat lawatan perjumpaan sempena sambutan Aidilfitri pada Hari Raya ketiga dan keempat.

Menurut kenyataan itu, keluarga yang memilih kaedah bersemuka perlu mematuhi syarat-syarat antaranya waktu lawatan bermula dari 8.15 pagi hingga 4.15 petang.

“Membuat ujian RT-PCR atau ARTK-Ag (swab/saliva) dalam sah laku tiga hari selepas pengambilan sample dan tidak bergejala sebelum hadir ke institusi berkenaan.

“Selain itu, pelawat adalah tertakluk kepada Akta dan Peraturan Penjara yang membolehkan pihak penjara membuat pemeriksaan fizikal ketika pelawat masuk dan keluar dari penjara,” menurut kenyataan itu.

Jabatan Penjara memaklumkan lawatan perjumpaan hanya dibenarkan kepada pelawat yang membuat janji temu melalui tempahan iaitu Sistem i-Visit di www.prison.gov.my, panggilan telefon dan e-mel atau surat ke institusi berkenaan.

“Pihak institusi akan menetapkan tarikh dan sesi perjumpaan selepas tempahan dibuat dan mereka perlu menghubungi institusi berkaitan untuk mendapatkan maklumat lanjut,” menurut kenyataan itu.


Pengunjung ke Langkawi dinasihat patuh SOP – KP Kesihatan

KUALA LUMPUR, 12 Sept – Kementerian Kesihatan (KKM) mengingatkan semua bakal pengunjung ke Pulau Langkawi, Kedah di bawah projek rintis gelembung pelancongan domestik agar sentiasa mengamalkan norma baharu dan kekal mematuhi prosedur operasi standard (SOP).

Dalam usaha mengimbangi antara nyawa dan kelangsungan hidup serta ekonomi, Ketua Pengarah Kesihatan Tan Sri Dr Noor Hisham Abdullah menyeru semua pihak bersama-sama memainkan peranan bagi memastikan tiada peningkatan jangkitan virus COVID-19 di pulau percutian itu.

Pada 9 Sept lepas, Menteri Pelancongan, Seni dan Budaya Datuk Seri Nancy Shukri mengumumkan pelancong domestik yang memenuhi kriteria SOP dari seluruh negara termasuk dari negeri Fasa Satu Pelan Pemulihan Negara (PPN) boleh mengunjungi Pulau Langkawi mulai 16 Sept ini.

Sehubungan itu, Dr Noor Hisham berkata KKM melalui Jabatan Kesihatan Negeri Kedah sedang meningkatkan kapasiti dan kesiapsiagaan Hospital Sultanah Maliha (HSM) bagi menghadapi sebarang kemungkinan peningkatan kes COVID-19 di Pulau Langkawi yang memerlukan kemasukan ke hospital dan Unit Rawatan Rapi (ICU).

Dr Noor Hisham berkata melalui penubuhan Pusat Kuarantin dan Rawatan COVID-19 Berisiko Rendah Langkawi International Shooting Range Malaysia (i-PKRC LISRAM) pada 4 Ogos lepas, sebanyak 60 katil tambahan berjaya diwujudkan bagi merawat pesakit COVID-19 kategori satu, dua dan tiga yang berisiko rendah.

“Bagi ICU, sebanyak lapan katil tambahan telah diwujudkan sebelum ini (repurposed) menjadikan kapasiti katil meningkat kepada 13 dan daripada jumlah itu, sembilan katil adalah dikhususkan bagi merawat kes COVID-19,” katanya.

Selain itu, beliau berkata jabatan lain HSM, antaranya Jabatan Kecemasan dan Trauma, Jabatan Patologi dan Transfusi Perubatan, Jabatan Pediatrik, Jabatan Forensik serta Unit Hemodialisis turut merancang pelan kesiapsiagaan masing-masing bagi merawat kes COVID-19 yang mungkin akan bertambah.

“Melalui perbincangan yang diadakan bersama pihak HSM dan Jabatan Kesihatan Negeri Kedah, beberapa cadangan penambahbaikan telah diberikan termasuk penetapan nilai ambang kadar kemasukan pesakit harian sebagai petanda amaran agar tindakan proaktif tertentu diambil.

“Ini termasuk keperluan menambah bilangan katil bukan ICU dan ICU untuk kes COVID-19, mobilisasi petugas kesihatan dan aset dari daerah atau negeri lain, evakuasi pesakit melalui pengangkutan udara ke hospital rujukan lain serta penubuhan PKRC yang dikendalikan oleh pihak swasta,” katanya.


Karyawan seni tempatan semarakkan Malam Dondang Dendang Raya Melaka

Program yang bermula jam 10 malam itu menampilkan pelbagai persembahan dari karyawan tanah air sekali gus menyerlahkan bakat dalam bidang seni nyanyian.

Program diadakan di Taman Mini Malaysia dan Asean malam tadi menampilkan beberapa anak seni negara antaranya Saidin Omar @ Adinda Amiro, Ito Blues Gang, Nurul Iman serta ramai lagi karyawan seni tempatan.


Sasaran lima tahun untuk sektor pelancongan pulih terlalu lama – MPN

MELAKA, 21 Mei – Majlis Pemulihan Negara (MPN) berpendapat tempoh lima tahun yang disasarkan oleh Tourism Malaysia untuk sektor pelancongan negara kembali pulih adalah terlalu lama.

Pengerusi MPN Tan Sri Muhyiddin Yassin berkata jika ia tempoh masa yang diambil untuk memulihkan sektor tersebut, akan berlaku lebih banyak isu dan permasalahan lain.

“Tapi satu perkara yang saya tegur dalam mesyuarat itu adalah apabila disebutkan pelancongan negara akan mengambil masa lebih kurang lima tahun untuk pulih…iaitu sama dengan tempoh rancangan Malaysia lima tahun,” katanya ketika berucap pada Majlis Rumah Terbuka Aidilfitri Naib Presiden Parti Pribumi Bersatu Malaysia (Bersatu) dan Bersatu Bahagian Tangga Batu lewat malam tadi.

Muhyiddin yang juga Pengerusi Perikatan Nasional berkata untuk itu, MPN telah meminta kepimpinan sektor pelancongan meneliti semula dan tempoh tersebut seharusnya dipendekkan.

“Tiga atau empat tahun sahaja kerana di situlah (sektor pelancongan) banyak pengusaha-pengusaha kita sama ada bumiputera dan bukan bumiputera yang terkesan dalam tempoh dua tahun lepas, kerana sektor ini sudah berada dalam keadaan yang cukup tertekan sekali,” katanya.

Terdahulu dalam mesyuarat MPN pada Selasa lepas, Muhyiddin telah mengesyorkan kerajaan untuk merangka inisiatif serta bantuan bagi memacu semula sektor pelancongan yang terjejas teruk sejak dua tahun lepas akibat pandemik COVID-19.


Tajuk-tajuk Utama Akhbar, Khamis 26 Mei 2022

1. Harian Metro – Teksi Besi Buruk
Kejatuhan jumlah penumpang teksi berikutan pengenalan khidmat e-hailing sejak 2014 seterusnya diburukkan lagi dengan kesan pandemik Covid-19 menyebabkan 70,000 teksi membabitkan nilai kerugian dianggarkan RM2.9bilion tersadai dan menjadi besi buruk khususnya di Lembah Klang. Ketika ini hanya kira-kira 40,000 daripada 100,000 pemandu teksi seluruh negara masih bertahan dalam industri terbabit.

– MyCC kesan kecenderungan industri melakukan penggabungan atau pengambilalihan untuk tujuan monopoli , kurangkan persaingan
– Pengguna terpaksa hadapi kenaikan harga barangan , kekurangan pilihan produk atau perkhidmatan
– Pindaan Akta 712 akan bantu MyCC pantau amalan antipersaingan dalam pasaran digital

Residents in rural areas are also feeling the pinch due to a higher cost of living , and finding it hard to get some food items. Consumer groups , disappointed that past warnings to authorities fell on deaf ears , warn that price ceilings and export bans will lead to prolonged inflation and supply issues.


Singapura sahkan dua kes import varian Omicron

SINGAPURA, 7 Dis – Kementerian Kesihatan Singapura (MOH) pada Isnin mengesahkan  varian Omicron dalam dua kes import pertama COVID-19, yang pada awalnya disyaki sebagai pembawa varian itu.

Dalam kemas kini harian mengenai COVID-19 malam tadi, MOH memaklumkan pengesahan itu disusuli keputusan penjujukan genom keseluruhan untuk kes berkenaan oleh Makmal Kesihatan Awam Nasional republik itu.

“Kedua-dua pesakit sudah lengkap divaksin, dan mempunyai simptom ringan, batuk dan tekak gatal. Mereka diasingkan sebaik tiba di Singapura pada 1 Dis, dan tidak berinteraksi dengan masyarakat,” menurut kenyataan itu.

MOH pada 2 Dis mengumumkan ia mengesan dua kes import COVID-19 yang dilabel sebagai Kes 271487 dan 271598 yang positif dalam ujian awal untuk varian itu.

Sehingga 5 Dis, bilangan individu lengkap vaksin atau menerima dua dos vaksin COVID-19 adalah 96 peratus daripada populasi yang layak di negara itu.


Sultan Johor akan biaya kos baiki Hospital Sultanah Aminah

Sultan Ibrahim Sultan Iskandar berkata, kontraktor akan dilantik bagi membolehkan kerja pembaikan dijalankan segera dengan kos pembaikan ditanggung sepenuhnya Yayasan Sultan Ibrahim Johor.

“Saya mahukan pengarah Jabatan Kerja Raya, pengarah Kesihatan Johor serta pengarah Jabatan Bomba dan Penyelamat Johor bersama-sama membincangkan segera pelan pembaikan yang akan dilakukan kontraktor.

“Selalunya, kos pembaikan jika dilakukan kerajaan akan mengambil sedikit masa kerana terdapat sistem yang perlu dilalui dan saya tidak salahkan kerajaan. Oleh demikian, saya mahukan kerja-kerja pembaikan dilakukan segera,” katanya dalam kenyataan hari ini.

Wad Perubatan Perempuan 1 HSA yang terletak tidak jauh dari Klinik Kesihatan Mahmoodiah terbakar pada 3 petang semalam dan semua 24 pesakit di wad itu berjaya dipindahkan dengan selamat.


Bandaraya Melaka kembali rancak, meriah

BANDA HILIR 3 Mei – Bandaraya Melaka kembali sesak apabila menjadi pilihan pelawat domestik dan asing yang mengambil kesempatan untuk menghabiskan masa di negeri ini sempena cuti musim perayaan.

Tinjauan Melaka Hari Ini (MHI) di beberapa lokasi tumpuan antaranya Bangunan Stadthyus, Kota A Famosa dan kaunter tiket Melaka River Cruise dipenuhi pengunjung.

Meskipun masih dalam ‘mood’ Aidilfitri tinjauan mendapati orang ramai masih memilih untuk mengekalkan pemakaian pelitup muka walaupun kerajaan sudah memberi kelonggaran untuk tidak berbuat demikian di tempat awam bermula 1 Mei.

Bagi pesara kerajaan Rashid Rahmad, 66, berkata, dia memilih bercuti di Melaka untuk mengimbau semula kenangan lama selepas lebih 20 tahun tidak melawat negeri bersejarah ini.

“Melaka antara negeri yang menjadi destinasi yang saya rancang untuk singgah, banyak lokasi menarik dan tempat bersejarah sesuai jika mahu habiskan masa bersama keluarga.

“Lebih 20 tahun saya tidak datang ke Melaka jadi hari ini selepas beraya di Port Dickson, Negeri Sembilan saya terus memandu ke sini. Agak terpegun kerana sudah banyak pembaharuan berlaku,” katanya yang menetap di Kajang, Selangor.

Sementara itu bagi seorang lagi pelancong, M Calvin, 33, dari Kuala Lumpur, berkata, Melaka antara lokasi pilihannya bersama keluarga setiap kali bercuti kerana pelbagai aktiviti dapat dilakukan.

“Bagi saya apabila memakai pelitup muka rasanya lebih selamat dan sebagai langkah berjaga-jaga kerana kita tidak tahu keadaan orang sekeliling,” katanya.


KONPES martabat Bahasa Melayu di mata dunia

AYER KEROH 14 Jun – Konvensyen Pemuisi Sedunia (KONPES) kali ke-2 bakal diadakan di Bachok Kelantan, September depan bakal memartabatkan Bahasa Melayu ke peringkat dunia.

Penaung Persatuan Pemuisi Nasional Malaysia (PEMUISI), Tan Sri Dr. Hamad Kama Piah Che Othman berkata konvensyen tersebut bakal mengumpul 200 pemuisi dari 20 negara.

Katanya, antara negara yang sudah bersetuju menghantar wakil seperti China, Rusia, Singapura, Indonesia, Thailand, Belanda, Korea Selatan dan beberapa negara lain.

“Penganjuran konvensyen kali kedua berkenaan bagi memartabatkan Bahasa Melayu ke peringkat Antarabangsa dan sebarang komunikasi pada konvensyen berkenaan akan dijalankan dalam bahasa melayu.

“KONPES ini juga mendapat sambutan menggalakkan daripada peserta luar negara, bahkan KONPES ini pun telah pun dibuat sebelum ini ketika pandemik COVID-19, namun ianya secara maya dan mendapat penyertaan dari 14 negara.

Beliau berkata demikian pada sidang media selepas sambutan Hari Puisi Malaysia (HPM) di Bilik Tun Sri Lanang, Kompleks Jabatan Kebudayaan dan Kesenian Negara (JKKN) Melaka, di sini, malam tadi.

“Bermula di Melaka pada tahun ini, kita akan membuat sambutan HPM ini ke seluruh negeri sebagai usaha bagi memperluas program Persatuan Pemuisi Nasional Malaysia (PEMUISI) ke seluruh negara sekali gus mendekatkan seni puisi kepada masyarakat,” katanya.


Bekas Panglima Angkatan Tentera Tan Sri Dr Abdul Rahman meninggal dunia

KUALA LUMPUR, 2 Jun – Bekas Panglima Angkatan Tentera ke-11, Jen (B) Tan Sri Dr Abdul Rahman Abdul Hamid, 83, meninggal dunia awal pagi tadi di Hospital Angkatan Tentera Tuanku Mizan di sini akibat jangkitan kuman di paru-paru.

Markas Angkatan Tentera Malaysia (ATM) dalam kenyataan memaklumkan Allahyarham dimasukkan ke HTTM pada 25 Mei lepas dan kesihatannya mulai merosot semalam dan meninggal dunia pada 2.15 pagi tadi.

“Jenazah akan disolatkan di Masjid Khalid Al Walid di Kementerian Pertahanan di sini selepas zuhur dan akan dikebumikan di Tanah Perkuburan Sakinah Raudah, Sungai Besi petang nanti,” menurut kenyataan itu.

Sementara itu dalam satu hantaran di laman Facebook rasmi ATM, Panglima Angkatan Tentera, Jen Tan Sri Affendi Buang dan Pengerusi Jemaah Tertinggi Badan Kebajikan Keluarga Angkatan Tentera, Puan Sri Tengku Muhaini Al-Marhum Sultan Haji Ahmad Shah serta seluruh warga ATM merakamkan ucapan takziah kepada seluruh keluarga Allahyarham.

“Hanya Allah SWT sahaja yang dapat membalas segala jasa-jasa Allahyarham. Marilah kita bersama-sama membaca ummul kitab Al-Fatihah. Semoga rohnya dicucuri rahmat dan ditempatkan di kalangan orang yang beriman. Amin,” menurut hantaran itu.- BERNAMA


‘Adik’ selamat dikebumikan di Simpang Bekoh, Jasin

RIM 1 Feb – Jenazah Zubaidi Amir Qusyairi Abd Malek, 7, selamat dikebumikan di Tanah Perkuburan Islam Padang Lebar, Simpang Bekoh pada jam 12.40 tengah hari tadi.

Jenazahnya kemudian dimandikan dan disolatkan di surau berkenaan mengikut prosedur operasi standard (SOP) Perintah Kawalan Pergerakan (PKP) serta dikawal ketat anggota polis Ibu Pejabat Polis Daerah (IPD) Jasin dengan dihadiri 40 jemaah terdiri daripada keluarga terdekat.

Kira-kira setengah jam kemudian, jenazah kanak-kanak yang mesra disapa ‘Adik’ oleh keluarga angkatnya itu diusung keluar dari surau berkenaan dan dibawa ke tanah perkuburan yang terletak kira-kira satu kilometer untuk disemadikan.

Meskipun dibenarkan oleh pihak polis untuk membuat liputan di tanah perkuburan, namun ahli keluarga kandung Zubaidi Amir memohon diberi ruang dan meminta pemberita keluar dari kawasan berkenaan.

Sementara itu, ibu angkat arwah, Norlida Abu Hassan, 50, kelihatan lemah dan terpaksa dipapah anak lelakinya ketika memasuki pekarangan tanah perkuburan itu.


Ahli perniagaan didakwa menipu, menyamar polis babit kerugian RM100,000

GEORGETOWN, 1 Disember – Seorang ahli peniagaan dihadapkan ke Mahkamah Sesyen dan Mahkamah Majistret di sini hari ini, atas empat pertuduhan menipu dengan menyamar sebagai pegawai polis membabitkan kerugian RM100,000.

V. Premantharan Pillai, 44, dari Klang, Selangor, mengaku tidak bersalah selepas semua pertuduhan dibacakan di hadapan Hakim Mohammad Khalid Ab Karim dan Majistret R. Manomani.

Di Mahkamah Sesyen, bagi pertuduhan pertama dan kedua, Premantharan didakwa memperdaya seorang wanita dan seorang lelaki dengan berpura-pura memegang jawatan sebagai pegawai polis walaupun mengetahui bahawa dia tidak memegang jawatan tersebut.

Kedua-dua kesalahan didakwa dilakukan di Taman Sungai Ara, Bayan Lepas, kira-kira 4.05 hingga 4.10 petang, 23 Feb 2021 mengikut Seksyen 170 Kanun Keseksaan, jika sabit kesalahan boleh di penjara maksimum dua tahun atau denda atau kedua-duanya.

Di mahkamah sama, tertuduh turut didakwa memperdaya wanita yang sama untuk menyerahkan wang sebanyak RM100,000 kononnya untuk membebaskan suami wanita itu daripada satu kes bersabit kesalahan dadah.

Perbuatan itu didakwa dilakukan menerusi akaun dua bank di daerah Barat Daya dan Timur Laut di sini antara 12 tengah hari hingga 5 petang, pada 24 hingga 25 Feb 2021.

Pertuduhan dilakukan mengikut Seksyen 420 Kanun Keseksaan yang memperuntukkan hukuman penjara tidak kurang daripada setahun dan tidak lebih 10 tahun dan sebat serta boleh didenda, jika sabit kesalahan.

Hakim Mohammad Khalid membenarkan tertuduh diikat jamin RM7,000 bagi semua pertuduhan dengan seorang penjamin dan syarat tambahan tertuduh perlu melapor diri di balai polis berhampiran setiap bulan sehingga kes selesai serta menetapkan 10 Jan depan untuk sebutan semula kes.

Sementara itu, di Mahkamah Majistret, Premantharan turut mengaku tidak bersalah atas pertuduhan menyamar sebagai Inspektor polis yang bertugas di Ibu Pejabat Polis Daerah Timur Laut untuk menipu seorang mangsa di sebuah bank di Kompleks Tun Abdul Razak, kira-kira 9.55 malam, 13 Feb 2021.

Pendakwaan dilakukan di bawah Seksyen 419 Kanun Keseksaan yang memperuntukkan hukuman penjara tujuh tahun atau denda atau kedua-duanya sekali, jika sabit kesalahan.

Mahkamah membenarkan tertuduh diikat jamin RM2,000 dengan seorang penjamin dan syarat tambahan perlu melapor diri setiap bulan di balai polis serta menetapkan 10 Jan depan untuk sebutan semula kes.


Bajet 2022 tidak pinggirkan belia

KUALA LUMPUR 30 Okt – Bajet 2022 bertemakan “Keluarga Malaysia, Makmur Sejahtera” yang dibentangkan di Dewan Rakyat, semalam tidak meminggirkan golongan belia dalam negara, kata Perdana Menteri Datuk Seri Ismail Sabri Yaakob.

Beliau berkata Bajet 2022 adalah inklusif dan mencakupi kesemua lapisan masyarakat melibatkan semua golongan seperti masyarakat yang menetap di bandar atau luar bandar, di samping membabitkan semua kaum serta agama.

Katanya kerajaan tidak pernah meminggirkan belia meskipun mengakui terdapat beberapa komen yang agak negatif menerusi laman sosial daripada golongan itu kerana kononnya kerajaan meminggirkan kumpulan itu dalam Bajet 2022.

“Kerajaan tidak pernah dan tidak akan mengenepikan golongan belia dalam apa sahaja yang diumumkan untuk Malaysia, negara kita. Pastinya golongan belia diberikan keutamaan, sebab itu saya katakan tadi bahawa masa depan negara ini bergantung kepada golongan belia hari ini.

“Tak mungkin kita akan pinggirkan dan mengenepikan golongan belia, dalam bajet yang diumumkan semalam terdapat 25 insentif kepada anak muda melalui bajet ini sama ada secara langsung atau tidak langsung,” katanya ketika berucap pada Majlis Sambutan Hari Belia Negara 2021 Peringkat Kebangsaan di sini hari ini.

Ismail Sabri menjelaskan bajet untuk belia tidak diletakkan di bawah satu topik khusus untuk golongan itu tetapi boleh dijumpai dalam topik antaranya melibatkan orang kurang upaya (OKU), warga emas dan wanita.

Ismail Sabri berkata antara inisiatif berkenaan adalah PerantiSiswa iaitu tablet untuk siswa B40 dengan kerajaan menanggung kira-kira RM800 setiap unit selain jaminan kerajaan untuk menyediakan 600,000 peluang kerja bagi membantu golongan belia memperoleh pekerjaan melalui inisiatif JaminKerja.

Antara insentif lain kata perdana menteri ialah pelepasan cukai kemahiran, Baucar Perlindungan Tenang, MySalam, Kasih Suri, Yuran Taska, Kerusi Keselamatan, Kredit Mikro, e-Sukan dan Perumahan untuk informal (bantuan pinjaman bagi pekerja tanpa gaji tetap).

Contoh bagi insentif Perumahan untuk informal kata Ismail Sabri ialah menerusi langkah kerajaan memperkenalkan jaminan sebanyak RM2 bilion bagi golongan belia yang tidak mempunyai slip gaji untuk membeli rumah.

“Majlis Belia Felda (sebagai contoh), Felda mempunyai program Perumahan Generasi Kedua Felda, tetapi kumpulan belia di Felda, tak boleh nak beli rumah kerana tiada slip gaji, kerana mereka bekerja sendiri, begitu juga dengan (untuk membeli) rumah lain.

“Ini adalah masalah kepada golongan belia untuk memiliki rumah sendiri. Oleh itu kerajaan memperkenalkan jaminan sebanyak RM2 bilion iaitu yang dijamin oleh bank walaupun tiada slip gaji untuk membeli rumah sendiri,” katanya.

Sementara itu Ismail Sabri berkata beliau memang memahami aspirasi dan kehendak golongan belia kerana sebelum menyertai politik beliau sendiri pernah terlibat secara langsung dengan golongan itu dengan menyertai pertubuhan belia selepas menamatkan pengajian di universiti.

“Jadi saya faham apa kehendak belia dan apa keperluan belia kepada kerajaan. Saya faham dan jawatan menteri pertama yang saya sandang adalah Menteri Belia dan Sukan.

“Jadi percayalah perdana menteri ini asalnya daripada persatuan belia dan kementerian belia,  jadi tentu sahaja saya memahami aspirasi anak-anak muda dan persatuan-persatuan belia,” katanya.

Sementera itu perdana menteri berkata beliau akan berbincang dengan Menteri Belia dan Sukan Datuk Seri Ahmad Faizal Azumu untuk meneliti setiap cadangan yang dikemukakan Presiden Majlis Belia Malaysia Jufitri Joha untuk manfaat golongan belia. – BERNAMA


Lawatan PM Ismail Sabri ke Thailand dijangka bawa ‘khabar gembira’ – Duta

BANGKOK, 20 Feb – Lawatan rasmi Perdana Menteri Datuk Seri Ismail Sabri Yaakob ke Thailand minggu ini dijangka membawa ‘khabar gembira’ mengenai pembukaan semula sempadan darat Thailand-Malaysia.

Duta Malaysia ke Thailand Datuk Jojie Samuel berkata lawatan tiga hari atas jemputan Perdana Menteri Thailand Prayuth Chan o-cha itu, adalah yang pertama sejak beliau dilantik sebagai perdana menteri Ogos lepas.

Jojie berkata antara agenda perbincangan semasa lawatan itu termasuk pembukaan semula sempadan darat, kerjasama dua hala serta meneroka peluang perdagangan dan pelaburan pasca COVID-19.

“Pegawai kanan dan jawatankuasa teknikal akan membincangkan butiran mengenai pembukaan semula,” katanya kepada Bernama selepas menghadiri majlis makan malam Tahun Baharu Cina Kelab Malaysia Thailand (KMT).

Minggu lepas, timbalan jurucakap Kementerian Luar Thailand, Natanu Nopakun berkata kerajaan merancang untuk membuka semula sempadan Thailand-Malaysia pada Mac bertujuan meningkatkan kedatangan pelancong, memandangkan pelancong Malaysia merupakan kumpulan terbesar pelawat ke Thailand sebelum pandemik COVID-19.

Beliau berkata Pusat Pentadbiran Situasi COVID-19 (CCSA) dan Pusat Operasi Kecemasan Pelancongan (EOC) telah diarah merangka dan menggariskan langkah mitigasi pandemik untuk pembukaan semula wilayah sempadan selatan di pusat pemeriksaan Songkhla, Narathiwat, Yala dan Satun.

Natapanu berkata pelancong dari negara jiran Malaysia akan memasuki Thailand melalui program ‘Test & Go’ tanpa kuarantin. Bagaimanapun, pengembara perlu lulus dua ujian RT-PCR COVID-19 pada hari pertama ketibaan dan pada hari kelima.

Mengenai Majlis Makan Malam Tahun Baharu Cina KMT, presiden KMT Datuk Bobby Tai berkata ia adalah untuk memberi peluang rakyat Malaysia merasai menyambut perayaan seperti berada negara asal terutamanya mereka yang tidak dapat pulang kerana pandemik.

KMT ditubuhkan oleh sekumpulan rakyat Malaysia kira-kira 31 tahun lalu, bertujuan mengekalkan identiti Malaysia di Thailand selain untuk memupuk persahabatan keluarga Malaysia yang tinggal di negara ini. – BERNAMA


Peserta perhimpunan ingkar arahan polis, mahkamah

KUALA LUMPUR 22 Jan – Meskipun tidak dibenarkan pihak polis peserta himpunan aman Tangkap Azam Baki, berkumpul di stesen Transit Aliran Ringan (LRT) Bangsar, pada jam 11 pagi.

Menerusi rakaman video berdurasi 21 saat yang tular perhimpunan itu disertai sekitar 150 hingga 200 peserta memakai baju warna gelap, membawa bersama kain rentang dan sepanduk.

Polis turut menutup dan membuat lencongan di beberapa jalan seperti Jalan Bangsar, susur Jalan Bangsar Utama, Jalan Travers, Jalan Rakyat dan Jalan Maarof.


Masalah 200,000 warga asing tidak bekerja di Malaysia akan selesai akhir tahun ini

ISKANDAR PUTERI 29 Nov – Masalah lambakan kira-kira 200,000 warga asing tidak bekerja di negara ini yang berdaftar di bawah Program Rekalibrasi Tenaga Kerja, akan diselesaikan sebelum akhir tahun ini.

Menteri Dalam Negeri Datuk Seri Hamzah Zainudin berkata kerajaan telah berbincang dengan beberapa syarikat yang menggajikan pekerja asing termasuk peladangan, untuk mengambil mereka bekerja semula.

“Keutamaan akan diberikan kepada warga asing yang telah berdaftar dan telah disenaraikan melalui program berkenaan, untuk mendapatkan pekerjaaan memandangkan mereka sudah ada di dalam negara ini.

“Sebab kalau warga asing yang baharu akan mengambil masa, yang ini mereka sudah terima vaksin cukup, boleh mula bekerja dalam masa dua minggu dari sekarang, kita akan selesaikan sebelum akhir tahun ini,” katanya pada sidang media selepas merasmikan Majlis Penyerahan Projek Ibu Pejabat Polis Daerah (IPD) Iskandar Puteri di sini hari ini.

Turut hadir Pengerusi Jawatankuasa Kerja Raya, Pengangkutan dan Infrastruktur negeri Mohd Solihan Badri dan Ketua Polis Negara Tan Sri Acryl Sani Abdullah Sani.

Hamzah berkata demikian ketika ditanya mengenai status permohonan pekerjaan kira-kira 200,000 warga asing, yang memohon untuk bekerja semula di negara ini.

Pada 2 Nov, Hamzah dilaporkan berkata 212,926 warga asing dan 11,751 majikan membuat permohonan menerusi Program Rekalibrasi Tenaga Kerja, meliputi beberapa sektor antaranya perkilangan, pembinaan, pertanian serta peladangan.

Sementara itu, Hamzah berkata kerajaan sedang memperincikan permintaan syarikat kawalan keselamatan swasta di negara ini, yang memohon kebenaran untuk menggajikan pekerja dari Bangladesh, Indonesia dan Filipina selain dari Nepal.

Beliau berkata setakat ini seramai 30,000 warga asing daripada 180,000 pengawal keselamatan bertugas di negara ini merupakan warga Nepal, manakala selebihnya merupakan warga tempatan.

“Kuota dibenarkan masih kekal iaitu 80 peratus pengawal keselamatan warga tempatan dan hanya 20 peratus warga Nepal, yang mempunyai pengalaman dalam agensi keselamatan. Isunya adalah untuk menggantikan sebahagian daripada 30,000 warga Nepal yang sudah habis tempoh bekerja, kita mahu cari pengganti untuk isi kuota itu, bukan menambah.

“Sebolehnya kita mahu mengutamakan pengambilan pengawal keselamatan daripada warga tempatan, kerana jawatan itu perlu diisi individu yang mempunyai integriti dan memahami undang-undang negara,” katanya.

Terdahulu, Hamzah dalam ucapannya mencadangkan agar Polis Diraja Malaysia (PDRM) menubuhkan satu pasukan ‘pencungkil bakat’ dalam memastikan pengambilan pegawai dan anggota agensi keselamatan itu, terdiri daripada calon terbaik di seluruh negara.

“Saya minta kalau boleh, ada pencungkil bakat diwujudkan oleh PDRM dan dimulakan di peringkat sekolah menengah. Kita mahu mereka yang benar-benar mahu menjadi polis, bukan mereka yang melihat kerjaya ini sebagai pilihan terakhir.

“Melalui pencungkil bakat ini, saya yakin pengambilan anggota boleh ditambah baik dengan mengambil kira aspek modal insan melibatkan kemahiran insani, kecerdasan emosi dan berkemahiran teknologi, ini yang kita mahu,” katanya.

Beliau turut ‘menegur’ Jabatan Kerja Raya (JKR) agar melantik syarikat kontraktor pembangunan yang benar-benar layak dan bukan lantikan daripada tindakan ‘melobi’, kerana hasil daripada tindakan itu kerap menimbulkan masalah termasuk projek kerajaan yang tertangguh sehingga gagal disiapkan.

Menurut Hamzah sebanyak lima projek pembinaan IPD sedang dijalankan di seluruh negara meliputi IPD Muallim, Perak bernilai RM85 juta; IPD Jeli, Kelantan (RM130.3 juta); IPD Lawas, Sarawak (138.07 juta); IPD Hulu Terengganu, Terengganu (RM108.88 juta) dan IPD Klang Utara, Selangor (RM159.3 juta).

“Sementara itu, pembinaan IPD Belaga, Sarawak yang bernilai RM90 juta kini sedang dalam proses dokumentasi, dijangka akan turut dimulakan dalam waktu terdekat,” katanya.-BERNAMA


Nur Hazlin ratu balapan dalam pembikinan

BANDARAYA MELAKA 17 Mac – Mahasiswa Politeknik Merlimau Melaka (PMM), Nur Hazlin Zaini merangkul pingat emas dalam acara larian 400 meter pada Kejohanan Olaraga Institut Pengajian Tinggi (IPT)atau (VTF) yang diadakan di Kompleks Sukan Universiti Teknikal Malaysia Melaka (UTeM), semalam.

Pelajar jurusan Diploma Pengurusan Pelancongan (DUP) di Jabatan Pelancongan dan Hospitaliti (JPH) PMM itu mempamerkan aksi membanggakan selepas menamatkan perlumbaan dengan catatan masa 70.47 saat.

Nur Hazlin menewaskan atlet dari Universiti Kebangsaan Malaysia (UKM), Nurul Nisa’ Ayuni Zakaria di tempat kedua dan Nur Fatehah Ariesha Mohd Shariman dari Universiti Islam Antarabangsa Malaysia (UIAM) di tempat ketiga.

Ketika ditemui, Nur Hazlin menzahirkan rasa syukur dengan sokongan dan dorongan yang diberikan oleh semua pihak sehingga mampu meraih pingat emas.

“Saya masuk dua acara iaitu larian 400 meter dan 400 meter berpagar, namun saya gagal raih emas pada acara berpagar dan kekecewaan itu ditebus semula selepas merangkul emas dalam acara larian,” katanya.

Dalam pada itu, Pengarah PMM, Mejar Norizam Sekak berkata, kejohanan VTF itu adalah medan terbaik untuk melahirkan lebih ramai atlet yang berpotensi untuk diketengahkan.

“Alhamdulillah dan tahniah kepada Nur Hazlin berjaya membawa nama PMM dan meraih pingat dalam kejohanan olaraga IPT yang dijenamakan semula sebagai Kejohanan Varsity Track and Field (VTF) ini.


Mayat seorang lagi nelayan hilang di perairan Pontian ditemukan

JOHOR BAHRU, 4 Jun – Seorang lagi nelayan yang hilang di laut selepas keluar mencari ikan di perairan Barat Pulau Pisang, Pontian pada Khamis lepas, ditemukan lemas di Kuala Sungai Ayer Baloi hari ini.

Ketua Polis Daerah Pontian Supt Mohammad Shofee Tayib berkata mayat Abu Bakar Mohammad, 57, ditemukan oleh nelayan di kawasan sekitar pada 9.30 pagi tadi.

Semalam, media melaporkan seorang nelayan Khalid Mohammad, 71, ditemukan lemas di 2.5 batu nautika dari Pantai Kampung Pulai Sebatang, kira-kira 12.45 tengah hari (Jumaat).

Khalid dan Abu Bakar dilaporkan keluar ke laut mencari ikan di perairan tersebut menaiki bot pada Khamis sebelum kedua-duanya gagal dihubungi. -BERNAMA


Agong berkenan terima menghadap PM untuk mesyuarat pra-Kabinet

KUALA LUMPUR, 17 Dis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menerima menghadap Perdana Menteri Datuk Seri Ismail Sabri Yaakob untuk mesyuarat pra-Kabinet di Istana Negara.

“Mesyuarat pra-Kabinet adalah antara aktiviti mingguan atau rutin utama Al-Sultan Abdullah untuk berbincang dan bertukar pendapat bersama perdana menteri berkenaan urusan dan isu-isu berkaitan kerajaan,” menurut kenyataan itu.


Rangka Tindakan Industri Pelancongan Penjagaan Kesihatan 2021-2025 dilancar

KUALA LUMPUR, 1 Nov – Menteri Kesihatan Khairy Jamaluddin hari ini melancarkan Rangka Tindakan Industri Pelancongan Penjagaan Kesihatan 2021-2025, satu garis panduan untuk pihak berkepentingan dalam industri itu menyediakan pengalaman pelancongan penjagaan kesihatan terbaik Malaysia dan menggerakkan pemulihan industri berkenaan dalam peralihan kepada keendemikan.

Beliau berkata dengan rangka tindakan yang diwujudkan oleh Majlis Pelancongan Penjagaan Kesihatan Malaysia (MHTC), Malaysia dijangka menyediakan pengalaman pelancongan penjagaan kesihatan terbaik menjelang  2025.

Khairy berkata rangka tindakan itu menyasarkan untuk mempertingkatkan ekosistem pelancongan penjagaan kesihatan, memperkukuhkan jenama penjagaan kesihatan Malaysia dan usaha meluaskan pengenalan tawaran penjagaan kesihatan di negara ini kepada pasaran yang lebih bersasar.

Strategi utamanya termasuk mempertingkatkan kualiti penjagaan perubatan, pendigitan perjalanan pesakit dan usaha berterusan untuk menjadi destinasi ulung dunia yang menyediakan tawaran perkhidmatan perubatan yang berpatutan kepada pelancong penjagaan kesihatan

“Dengan rangka tindakan ini Malaysia mula membentuk satu perbatasan baharu untuk menilai semula pengalaman pesakit menerusi pendekatan secara kerjasama dan bersepadu ke arah pendigitalan.

Ini akan membolehkan penyedia penjagaan kesihatan mempertingkatkan penyampaian perkhidmatan dan ketenangan pesakit, terutamanya bidang yang ditawarkan Malaysia seperti Hab Kesuburan dan Kardiologi Asia dan Pusat Kecemerlangan Penjagaan Kanser ,” kata beliau dalam ucapan pelancaran rangka tindakan itu secara langsung menerusi aplikasi Zoom dan laman Facebook.

Pelancaran rangka tindakan itu disaksikan oleh Ketua Pengarah Kesihatan  Tan Sri Dr Noor Hisham Abdullah, Ketua Setiausaha Kementerian Kesihatan Datuk Mohd Shafiq Abdullah dan Ketua Pegawai Eksekutif (MHTC)  Mohd Daud Mohd Arif.

Rangka Tindakan itu juga mempunyai dua fasa, Fasa Pemulihan  2021-2022 yang menumpukan usaha mengukuhkan semula kesedaran tentang penjagaan kesihatan dengan kualiti kelas dunia yang ditawarkan Malaysia dan mempertingkatkan pengalaman pesakit menerusi usaha pendigitalan.

Kemudian pemain industri akan bekerjasama untuk memperluaskan kesedaran mengenai perkhidmatan penjagaan kesihatan khusus yang ditawarkan Malaysia seperti Hab Kesuburan Asia, Hab Kardiologi Asia dan Pusat Kecemerlangan Penjagaan Kanser di bawah Fasa Pembinaan Semula dari 2023 hingga 2025.

Selain daripada rangka tindakan itu, MHTC juga menubuhkan Program “Flagship Medical Tourism Hospital” untuk mengukuhkan lagi kedudukan Malaysia sebagai destinasi penjagaan kesihatan terkemuka selain membangunkan negara ini sebagai destinasi pesara menjalani kehidupan. – BERNAMA


Perangkap maut pantai Tanjung Bidara

TANJUNG BIDARA 6 Okt – Keindahan pantai peranginan Tanjung Bidara yang dikelilingi hutan semula jadi menarik tumpuan pengunjung untuk berkelah dan beriadah pada cuti hujung minggu bersama keluarga.

Namun, di sebalik keindahan pantainya yang jernih dan panorama indah menjelang lewat petang itu sebenarnya menyembunyikan satu ‘perangkap maut’ yang sudah tersedia di situ sejak lebih 10 tahun lalu.

Tinjauan Melaka Hari Ini (MHI) pada bangunan jeti yang terdapat sebelah menara kawalan pusat operasi menyelamat Angkatan Pertahanan Awam (APM) mendapati laluan masuknya ditutup ekoran kerosakan pada beberapa bahagian bangunan akibat dipukul ombak dan angin kuat.

Pada bahagian bawah dan bumbung pada hujung bangunan jeti itu didapati telah rosak sejak sekian lama dan kepingan besi jelas kelihatan tercacak ketika laut surut.

Seorang penduduk, Zainal Mohd Amin, 65, berkata, dia difahamkan berapa pengunjung pernah mengalami kecederaan serius setelah memasuki kawasan jeti untuk melakukan terjunan dari situ ke pantai.

“Biasanya kanak-kanak sebab mereka teruja, lebih-lebih lagi tiada kawalan ibu bapa, memang laluan sudah ditutup tetapi ada pengunjung sanggup memanjat untuk masuk.

Sadikin Mansor, 34, berkata, dia ada menegur pengunjung pantai yang kebanyakannya datang dari luar Melaka ketika mereka cuba menceroboh masuk ke jeti.

“Itu yang kita nampak, kalau yang kita tidak nampak…bagaimana?. Pernah sekali, ada yang cuba masuk pada waktu malam, semata-mata mahu merasai keseronokan untuk terjun dari atas jeti.